Gorffennaf | 2020 | Bethan Gwanas\nAll posts for the month Gorffennaf, 2020\nPublished Gorffennaf 24, 2020 by gwanas\nO’r diwedd, dwi wedi darllen ‘Y Ddinas Uchel’ gan Huw Aaron. Wnaeth y gyfrol ddim ennill Gwobr Tir Na n-Og eleni, ond roedd hi ar y rhestr fer (roedd Huw wedi gwirioni!) ac yn llawn haeddu bod arni.\nDywedodd Huw fod y stori wedi bod yn ffrwtian yng nghefn ei feddwl ers blynyddoedd, ac mae ôl gwaith meddwl arni. Dydi sgwennu llyfr llun a stori i blant ddim yn digwydd dros nos, wyddoch chi!\nMae llyfr fel hyn fel arfer ar gyfer plant dan 5 oed, ond mae ‘na neges fan hyn sy’n addas i blant hŷn hefyd. Dwi’n siŵr y byddai brawd neu chwaer hŷn wrth eu bodd yn darllen hon i frawd neu chwaer iau. Ond byddai rhieni a neiniau a theidiau – unrhyw un a deud y gwir – yn hapus iawn hefyd.\nStori ydi hi am ferch fach o’r enw Petra sy’n byw mewn dinas yn llawn pobl ofnadwy o brysur. Drwy’r dydd, bob dydd maen nhw wrthi fel morgrug yn adeiladu tyrau uchel.\nDyna’r cwbl sy’n bwysig iddyn nhw – adeiladu. Dim bwys o ble mae’r cerrig yn dod na be fydd yn digwydd os fydd y tyrrau’n disgyn – adeiladu ydi PWRPAS BYWYD.\nOnd mae Petra’n wahanol…\nAc wrth astudio’r byd a phethau ‘bychain’ bywyd, mae hi’n dechrau holi ei hun – a’r oedolion – ai dim ond adeiladu sy’n bwysig mewn bywyd?\nUn diwrnod, mae Petra’n gweld balŵn aer poeth yn yr awyr uwch ben y ddinas – a dynes fach yn y fasged oddi tani…\nBe fydd yn digwydd? Gaiff Petra fynd yn y balŵn gyda hi? A be welith hi o’r balŵn? Bydd raid i chi gael gafael yn y llyfr i weld drosoch chi’ch hun. Ar gael o’ch siopau llyfrau lleol, ond hefyd, drwy’r wefan hon:\nBydd pob llyfr gaiff ei brynu drwy’r wefan yn cael ei arwyddo gan Huw. Gadewch iddo wybod os hoffech chi gael neges bersonol.\nMae hon yn stori hyfryd, annwyl gyda neges glir – does dim angen dilyn pawb arall fel dafad! Ac oes, mae ‘na fwy i fywyd na gwneud pres/adeiladu/ gweithio drwy’r dydd, ac oes, mae angen jest ymlacio a sbio a syllu weithiau. Rhywbeth mae llawer iawn wedi ei sylweddoli dros gyfnod Covid-19.\nDyma fideo difyr am sut aeth Huw ati i greu’r llyfr:\nA dyma adolygiad Morgan Dafydd:\nLlyfr Saesneg wedi ei osod yng Nghymru\nAr ochr Saesneg Gwobr Tir na n-Og, wnaeth ‘The Secret Dragon’ gan Ed Clarke ddim ennill chwaith, ond roedd y nofel hyfryd hon wir yn haeddu bod ar y rhestr fer hefyd. I blant tua 7/8 oed a hŷn (mae ‘na eiriau reit anodd weithiau).\nMi wnes i ddotio oherwydd:\n1. Y draig fach annwyl o’r enw Gweeb (er mod i jest â drysu isio iddi fod yn Gwib);\n2. Mari, y ferch fach glyfar, styfnig sydd isio bod yn wyddonydd, ond sydd angen dysgu gwersi pwysig am bethau symlach bywyd;\n3. Dylan: hogyn clen sy’n llawer gwell efo anifeiliaid na Mari;\n4. Yr hwyl a’r hiwmor a’r darnau “O na, plis, naaa!”\n5. Yr enwau a’r lleoedd Cymraeg.\n6. O, ac mae ‘na ‘bobl ddrwg’ da yma hefyd!\nDau lyfr sydd wedi fy ngwneud yn hapus.\nTagged: Ed Clarke, gwobr Tir na n-Og, Huw Aaron, llyfr plant gyda merch yn arwr, llyfr Saesneg i blant wedi ei osod yng Nghymru, llyfrau ar gyfer plant dan 5, The Secret Dragon, Y Ddinas Uchel


Blas ar Arloesedd ym maes Adeiladu – Home of Innovation - Cardiff University\nYn ystod y flwyddyn ddiwethaf, mae myfyrwyr Prifysgol Caerdydd wedi bod yn cael blas ar fywyd gwaith ar Gampws Arloesedd Caerdydd. Drwy ei Raglen Llysgenhadon Adeiladu i Fyfyrwyr, mae cwmni Bouygues UK wedi agor ei ddrysau er mwyn caniatáu i fyfyrwyr Peirianneg Sifil israddedig weld y broses adeiladu drostyn nhw’u hunain. Yma, mae Adeela Bano, Sophie Chillingworth, Siân Miller a Jasper Chiu yn rhannu eu profiadau ar y safle.\n“Ar hyn o bryd, mae Campws Arloesedd Caerdydd yn cael ei adeiladu gan y cwmni adeiladu arloesol Bouygues UK.\nMae’r Campws, sydd wedi’i leoli yng nghanol Caerdydd, yn agor llwybrau ar gyfer arloesedd a chreadigrwydd ym Mhrifysgol Caerdydd. Yno bydd cyfleusterau o’r radd flaenaf, gan ganiatáu i fyfyrwyr ac ymchwilwyr ar draws sawl disgyblaeth gydweithio a chysylltu gyda’i gilydd i drosi syniadau yn gynhyrchion a phrosesau go iawn.\nAr hyn o bryd, mae Bouygues UK yn rhedeg Rhaglen Llysgenhadon Adeiladu i Fyfyrwyr. Mae’r rhaglen yma’n caniatáu i Fyfyrwyr Peirianneg Israddedig gael cipolwg ar y safle adeiladu a rhyngweithio gyda gweithwyr y cwmni, gan roi golwg a dealltwriaeth well o’r swyddi sydd ar gael ym maes Peirianneg Sifil.\nMae’r Llysgenhadon Adeiladu yn ymweld â’r safle’n rheolaidd, ac maen nhw’n cael cyfle i ofyn cwestiynau’n aml y broses adeiladu bresennol.\nFel rhan o’r cynllun, mae’r myfyrwyr yn cymryd rhan mewn sesiwn gynefino Iechyd a Diogelwch, ac mae gofyn iddyn nhw wisgo Cyfarpar Diogelu Personol cyn ymweld â’r safle.\nMae gan Bouygues UK bolisi Iechyd a Diogelwch cadarn, ac mae gofyn i bawb ar y safle wisgo Cyfarpar Diogelu Personol (hetiau caled, menig, siaced lachar, sbectol ddiogelwch, esgidiau diogelwch, a chyfarpar diogelu clustiau).\nYn ystod ymweliad â’r safle hydref diwethaf, roedden ni ar fin ymweld â’r adeilad Arloesedd Canolog, lle roedd rhan o’r grisiau Oculus eisoes wedi’u gosod yn y lloriau isaf, gan fod siâp y grisiau’n atal mynediad at y lloriau isaf er mwyn i’r grisiau gael eu gosod unwaith i’r lloriau eraill gael eu hadeiladu.\nDyma’r grisiau Oculus cyntaf i gael eu gosod yng ngwledydd Prydain. Fel pob dull newydd, cafwyd heriau logistaidd wrth eu gosod.\nDrwy gydol y prosiect, mae Bouygues UK wedi bod yn gweithio gyda Network Rail i gynllunio’r broses adeiladu. Mae hyn er mwyn atal y broses rhag effeithio’n negyddol ar weithrediad y trenau.\nEr enghraifft, er mwyn atal y posibilrwydd bod rigiau gosod pileri sylfaen yn cwympo ar y rheilffordd, cafodd y rigiau eu gosod ar ongl berpendiciwlar i’r rheilffordd. Ar bob cam adeiladu, mae gofyn i Network Rail gymeradwyo’r dull adeiladu.\nHer arall a wynebwyd yn ystod y broses adeiladu oedd y gofyniad am goncrid gweladwy, sy’n rhan o gynllun yr adeilad Arloesedd Canolog. Roedd gofyn i’r cwmni sicrhau bod colofnau penodol yn edrych yn hardd i’r llygad, gan y bydd y colofnau yma’n weladwy ar ôl i’r prosiect gael ei gwblhau, gan olygu y bydd yn rhaid i’r concrid gweladwy fod â gorffeniad llyfn a choeth.\nNid yw heriau codi’r campws yn gorffen yma. Yn ogystal â’r Ganolfan Arloesedd, bydd y safle yma hefyd yn gartref yn y dyfodol i’r Sefydliad Lled-ddargludyddion Cyfansawdd – sy’n gweithio’n agos gyda CS Connected, clwstwr Lled-ddargludyddion Cyfansawdd cynta’r byd – a Sefydliad Catalysis Caerdydd.\nBydd offer ymchwil sy’n hynod sensitif i ddirgryniadau’n cael ei ddefnyddio yn y cyfleuster, felly mae’n rhaid i Bouygues UK ddilyn gofynion cynllunio llym er mwyn sicrhau bod yr adeilad yn addas at ei ddefnydd yn y dyfodol.\nMae technoleg yn gwella bob dydd, ac yn ystod cyfnod o oedi yn y gwaith adeiladu, fe ddiweddarwyd yr offer a ddefnyddir, a oedd yn golygu bod angen lleddfu dirgryniadau i safon uwch fyth, gan achosi anhawster pellach i’r broses gyfan. Fel y soniwyd yn flaenorol, mae’r safle’n uniongyrchol gyfagos â’r rheilffordd ac ardal breswyl, ac mae’r ffactorau yma’n cynyddu’r heriau y mae Bouygues yn eu hwynebu.\nEr bod gan y cyfleusterau fanyleb eithriadol o uchel, mae disgwyl y bydd gwaith adeiladu’r Campws Arloesedd yn dod i ben yn 2020. Mae ein hymweliad wedi’n helpu ni i ddeall y broses hir a haenog sydd i adeiladu, a’r heriau y byddwn ni, fel Peirianwyr Sifil y dyfodol, yn eu hwynebu yn ein gyrfaoedd.”\nGobeithiwn barhau i ymweld a dysgu mwy fyth am y diwydiant adeiladu.\nSophie – “Roedd yr ymweliad â’r safle yn brofiad anhygoel, ac yn gyfle gwych i gael dealltwriaeth o sut caiff safle adeiladu ei weithredu. Fe gawson ni daith o gwmpas y safle, gan gynnwys yr adeilad Arloesedd Canolog a’r Cyfleuster Ymchwil Drosiadol, lle gwelsom rywfaint o’r cyfleusterau syfrdanol sy’n cael eu hadeiladu ar hyn o bryd. Un nodwedd wnaeth fy niddori’n benodol oedd y grisiau Oculus sy’n cael eu hadeiladu yn yr adeilad Arloesedd Canolog. Dyma’r cyntaf o’u math (yng ngwledydd Prydain) ac maen nhw’n adlewyrchu’r syniadau gwirioneddol arloesol y byddai modd eu creu yn yr adeiladau ar ôl iddyn nhw gael eu cwblhau.\nJasper – “Roedd yr ymweliad â’r safle yn brofiad addysgol amhrisiadwy, gan fy ngalluogi i gael cipolwg ychwanegol i sut caiff adeiladau eu hadeiladu yn unol â chynllun a gweledigaeth y cleient, i’r cyfaddawdu mae’n rhaid ei wneud, ynghyd â’r modd y caiff y safle ei gadw’n ddiogel yn ystod y broses adeiladu. Eglurodd Nick yr heriau unigryw a wynebir, a’r gofynion mae’n rhaid eu hateb er mwyn sicrhau bod yr adeilad yn addas at ei ddiben yn y dyfodol, gan ehangu ar ein dealltwriaeth ymhellach na’r hyn y mae’r cwrs yn gofyn amdano. Rydw i wir wedi mwynhau’r ymweliad, ac rwy’n gobeithio dod yn ôl eto yn y dyfodol.”\nSiân – “Mae ymweld â safle adeiladu’r Campws Arloesedd wedi bod yn hynod ddiddorol, oherwydd bob tro byddwn ni’n ymweld â’r safle, mae rhywbeth newydd yn digwydd wrth i’r prosiect barhau, felly mae rhywbeth arall i’w weld a’i ddysgu bob tro. Hyd yma, rydw i wedi ymweld â’r safle dair gwaith ar wahanol gamau o’r prosiect, ac rydw i wedi sylwi nad dim ond y prosiect sy’n datblygu, ond gosodiad y safle hefyd. Mae wedi bod yn ddiddorol clywed am heriau’r prosiect gan Nick, sy’n cynnig safbwynt y contractiwr sydd ar y safle. Mae hyn wedi dylanwadu ar fy marn o ran fy llwybrau gyrfaol yn y dyfodol, gan fod mwy o ddiddordeb gen i erbyn hyn mewn contractio. Rwy’n edrych ymlaen at gyfle i ymweld â’r safle eto yn y dyfodol, a byddwn i’n sicr yn argymell y profiad yma i Fyfyrwyr Peirianneg Sifil eraill.”\nAdeela – “Mae bod yn Llysgennad Adeiladu Myfyrwyr gyda Bouygues UK wedi bod yn brofiad amhrisiadwy ac unigryw hyd yma. Roedd yr ymweliad â’r safle ar 25 Hydref 2019 yn brofiad gwych, ac fe ganiataodd i fi weld safle adeiladu gweithredol a gweld sut caiff iechyd a diogelwch ei flaenoriaethu dros bethau eraill, ac nad oes modd cyfaddawdu pan ddaw at iechyd a diogelwch. Rhoddodd yr ymweliad â’r safle gyfle i fi ofyn cwestiynau i weithwyr proffesiynol sydd â blynyddoedd o brofiad ac sy’n benderfynol o ysbrydoli’r genhedlaeth nesaf o Beirianwyr. Mae wedi bod yn brofiad addysgiadol a gwirioneddol ysbrydoledig. Rwy’n gobeithio ymweld â’r safle eto a dilyn y broses adeiladu ochr yn ochr â fy astudiaethau.”


Plygiau Spark Car Laser Gorau IRIDIUM Ar Gyfer Cwmni Peiriannau - 1D; UN\nMae rhannau injan car yn gwerthu fel cacennau poeth falfiau o ansawdd uchel 1D Manutacturing\nFfatri GASGET LLAWN o'r Ansawdd Gorau Cyfanwerthu gyda phris da - 1D; UN\nModrwy piston a piston sy'n gallu gwrthsefyll tymheredd uchel wedi'i addasu ar gyfer gweithgynhyrchwyr ceir O Tsieina\nCartref > Rhwydwaith Cangen\n1D; UN Plygiau Spark Car Laser IRIDIUM Gorau Ar Gyfer Cwmni Peiriannau - 1D; UN, Cyfleuster& tystysgrifau: peiriannau Bosch/Siemens sy'n arwain y byd â chyfarpar\nPlygiau gwreichionen cyffredin a gwrthiant\nFel generadur rhyddhau gwreichionen, mae plwg gwreichionen yn ffynhonnell ymyrraeth ymbelydredd electromagnetig parhaus band eang. Er mwyn atal ymyrraeth gref ymbelydredd electromagnetig a gynhyrchir gan dân neidio ar faes trydan diwifr, amddiffyn cyfathrebu radio ac atal camweithrediad dyfeisiau electronig ar y bwrdd, mae gwledydd ledled y byd wedi cyflymu datblygiad plygiau gwreichionen ymwrthedd ers y 1960au. Mae Tsieina hefyd wedi cyhoeddi cyfres o safonau cenedlaethol ar gyfer cydnawsedd electromagnetig gorfodol, sy'n cyfyngu'n llym ar nodweddion ymyrraeth radio dyfeisiau cerbydau sy'n cael eu gyrru gan injan tanio plwg gwreichionen. Felly, mae'r galw am blygiau gwreichionen ymwrthedd hefyd yn cynyddu'n fawr. Nid yw strwythur y plwg gwreichionen math gwrthiant yn llawer gwahanol i'r math cyffredin, ac eithrio bod y seliwr dargludydd yn yr ynysydd yn cael ei newid i'r seliwr gwrthiant\nWedi'i sefydlu ym mlwyddyn 2012, mae 1D AUTO PARTS CO., LTD. yn un o'r Masnachwr Cyfanwerthu enwog o ystod eang o olew Modur a mwy. Mae'r cynhyrchion hyn yn cael eu dylunio a'u cynhyrchu yn unol â thueddiadau a safonau diweddaraf y diwydiant. Mae'r ystod gyfan o gynhyrchion a gynigir gennym ni yn boblogaidd iawn yn y marchnadoedd am eu gallu fforddio a natur gwydnwch uchel.


Gwyl Lesbiaidd fwyaf gwledydd Prydain yn dod i Landudno! | Cymdeithas yr Iaith Gymraeg\nGwyl Lesbiaidd fwyaf gwledydd Prydain yn dod i Landudno!\nYsgolion Ynys Môn - Amser Diolch\nTai haf: yr ‘annhegwch presennol yn rhemp’\n18/05/2019 - 12:09\nLlongyfarch Cyngor Sir Gâr am roi ysgolion ar lwybr i fod yn ysgolion Cymraeg\n13/05/2019 - 10:59\nArbenigwyr y Llywodraeth yn galw am Ddeddf Addysg Gymraeg\n10/05/2019 - 12:38\nCyhoeddwyd gan Anhysbys ar Maw, Medi 4th am 12:12 yp\nDyddiadur L Fest 2018 gan Llinos Llaw Gyffes\nNos Wener 13fed o Orffennaf 2018\nWedi cyrraedd, dwi’n arllwys cynnwys bag y babell ar lawr yng nghanol y cae ac yn syllu tuag at Pen-y-Gogarth. Dwi wedi cyffwrdd “base” ym Modafon Farm Park, Llandudno. Nage, nid ymwelwraig mewnblyg na mewnfudwraig hafol yn dod i edrych ar ôl yr adar ysglyfaethus sychedig mohona i. Fy musnes yma yw mynychu Gŵyl L Fest 2018, gŵyl gelfyddydau, comedi a cherddoriaeth i lesbiaid Prydeinig a rhyngwladol. Dyma’r safle sydd wedi ei ddewis fel “nyth newydd”. Fel aelod o Gymdeithas yr Iaith, dwi'n gwirfoddoli ar stondin dros y penwythnos ac yn cynnal gweithdy "Blas ar y Gymraeg"...a hynny am 10:00 bore 'fory...\n“Wyt ti’n meddwi heno?” daw’r cwestiwn trwy fflap ein pabell paleisiol fel ergyd yn gefn pen. Sut alla i pan mae’n hanfodol i mi gofio’r Wyddor Gymraeg bore ’fory yn Nghaffi’r iard? Gofynnaf i fi’n hun: Ydw i’n gorbryderu am y wers hon? Yndw. Debyg y byddem ni wrthi am hanner awr yn ceisio meistroli’r llythyren ‘ll’. Yn hytrach na phoeni am yfory, dwi’n optio i ddawnsio’n y disgo clustffonau “distaw” gyda un o’n haelodau newydd, sydd a’i gweiddi’n dangos ei bod hi yn ei helfen: “Mil o ferched, miwsig gwych, awr o adra! Spot on!”\nBore Sadwrn, 14fed o Orffennaf 2018\n9yb. Wedi cysuro’r rhai sydd heb glirio’r sudd oren o’u system dreuliad, y blaenoriaeth yw hoistio’r fflipsiart o gefn car Swyddog Maes y Gogledd at y safle a penodwyd i mi gynnal y gweithdy. Yn gyntaf, rhaid osgoi sathru pen aelod arall wrth gamu allan o unig ddrws dibyniadwy’r babell. Digon hawdd: mae pen MAWR arni ers pump y bore (joc wael – sori). Mae Cindy Edwards aka "The Boss" aka Prif Trefnwraig yr Ŵyl eisoes yno i gadw tabs arnom dwi’n amau. Wrth ei hymyl, mae merch yn cario Canon i dynnu ein lluniau at The Pink Portraits Company. Cyhoedda trefnwraig dros yr uchelseinydd fod y wers ar fin dechrau: “Clywch, Clywch. Dewch yn llu”.\nMae’r pyntars yn cynyddu o fod yn dri i wyth. Ar ôl cwpl o funudau, mae un-deg-un ohonom. ’Na welliant! Dwi’n gwenu ar fy nisgyblion byrhoedlog yn Eisteddfodaidd (tair wythnos i fynd i feistroli’r gwên yma at yr ŵyl cenedlaethol go iawn...dal ati, boi). Maent yn griw chwilfrydig a’u hoedran tua 45, ar gyfartaledd. Mae pob aelod o Gymdeithas yr Iaith yn bresennol hefyd ac yn barod i helpu (heblaw un sydd, druan yn chwydu’n ei phabell heb i ni wybod). Mae’r dosbarth yn awyddus i ynganu llythyren ‘y’ y gair ‘hoyw’ yn gywir ac yna’n siomi wrth glywed fod ‘y’r fannod (‘y’ gadair, ‘y’ papur’) yn swnio’n dra wahanol!\nMae nhw’n dysgu sut i gyflwyno’n hunain ar ffurf teilwng y cwrs WLPAN a ddysgir mewn adrannau Dysgu Gydol-Oes prifysgolion a cholegau ledled gogledd Cymru...\n“Pwy ’dach chi?”\n“Pwy ’di hi?”\n“Sue ’di hi”.\n“Eich partner chi?”\n“How do you say ‘yes’?...”\nDwi’n simsanu braidd am ddysgu’r ferf ‘BOD’. Dim ond awr gennym felly yn hytrach na thynnu nyth cacwn, dwi’n carlamu mlaen at gofyn o le mae rhywun yn dod. Mae’r Swyddog Maes yn gwenu’n amyneddgar wrth iddi ailadrodd y gair ‘byw’ am y pumed tro. Mae’r myfyriwyr yn ymateb yn hapuslon gan ailadrodd y swn ‘bwy’ ar ei hôl.\n“Lle ’dach chi’n BYW?”\n“Ahh! Dwi’n BWY yn Llundain.”...\nChafon ni ddim amser i chwarae’r gem cardiau “Pwy ydw i?”, pob cerdyn â chymeriad lliwgar cynhwysol ar y ffrynt. Dyna biti. Buaswn i wedi cael hwyl yn gwrando ar yr acenion amrywiol yn ebe “Elton dwi. Mae gen i dronsiau streipiog du a gwyn. Mae gen i dei pinc” ayb.\nCanol Dydd Sadwrn, 14fed o Orffennaf 2018\nMae’n chwilboeth. Rydym yn penderfynu mai gwell fydd gosod stondin Cymdeithas yr Iaith ar ddiwedd y prynhawn neu’n hytrach am ddiwrnod cyfan yfory.\nDwi’n ei heglu hi i’r Beudy, lle mae Ali Hannon yn adrodd eu haraith TedX ‘Rhywiau (Gender) fel Perfformiad’. Gan eu bod nhw (Ali)’n ddi-deuol (non-binary), mae nhw’n profi ddwy ochr y sbectrwm rhywiaeth. Honna nhw (Ali) mai prif reol byrfyfyrio yn y maes theatr yw derbyn. Heb cydnabyddiaeth, rydym yn llithro i’r we gludiog o ddiffinio sut ymddygiad sy’n ‘wrywaidd’ a sut un sy’n ‘benywaidd’. Yn y maes actio, gofynnant pam fod merched yn fodlon actio rhan e.e. wardrob, ond nid rhan dyn? Mae nhw’n ein hannog i feddwl am faint yr ydym yn perfformio ein rhywiaeth (gender) i blesio rhagsyniadau y mae pobl yn ein dal atom ni. Â fedr ein rhywiau fod yn wenwynol?\nWedi cymeradwyaeth galonnog i Ali, rhedaf at un o’r faniau bwyd a chipio tosti caws halwmi a thomato mêl (#danteithiol) er mwyn mwynhau’r awr nesaf yng nghwmi gwych y bardd geirfyw Sophia Blackwell yn perfformio ei set 50 Grades of Shame. Mae’n pryfocio treialau canlyn ei harddegau, syrthio mewn cariad, rhyw gwael a barddoniaeth gwael ei harddegau am y pynciau uchod. Chwertha’r gynulleidfa, yn enwedig y rhai hŷn mewn pyliau. Mae hi’n ddifyr ac yn beniog iawn.\nYn dilyn Sophia, mae Mandy Toothill yn ymddangos ar lwyfan y beudy calchfaen, comedienne o ogledd Lloegr (nid o Twthill dre, cofiwch) sy’n eich swyno efo’i hacen hygryf ac yn hitio adre wrth son am ei phrofiadau gwbl cachlyd -- a’i iachâd -- o gancr y fron. Dynes fain, hardd ond hynod ingol a chref. Jyst digon o regi i mi.\nDydd Sul, 15fed o Orffennaf 2018\nMae pawb yn cytuno ei bod hi’n hen bryd rhaffu’r lesbiaid i ymuno am aelodaeth blynyddol o Gymdeithas yr Iaith. Rydym yn dewis man strategol i ddenu’r mwyafrif – gosod bwrdd reit ar ddechrau’r stondinau. Wyddwn i ddim taw’r iaith rhyfedd sydd fel arogl persawrus o gwmpas ein stondin ni, ein brwdfrydedd ynteu’r ymdaeniad o organau cenhedlu benywaidd sy’n brwydro am le wrth ymyl y ddogfennau CYI ar led y bwrdd sydd yn denu diddordeb y mynychwylwragedd atom. Jyst i egluro: Cynnyrch ein ffrind Jill yw “ffanis” mae hi’n creu o ddefnydd ac yn gwerthu gyda chomisiwn i'r Gymdeithas. Fel seirenau homonormatif, dyma’n abwyd ni er mwyn cael cyfle i ddatgan brif reswm ein presenoldeb, sef codi ymwybyddiaeth yngylch yr iaith Gymraeg!\nCrwydra un ohonom o amgylch y cae gyda taflenni ymgyrchoedd y Gymdeithas. Llwydda i gael llond llaw o recriwts newydd dros yr iaith - pwy â ŵyr fod gymaint o Gymru Cymraeg yn yr ŵyl? Rhai wedi aros yn eu cynefin, ond llawer wedi symyd i ddinasoedd bellach. Tra mae hi wrthi, daw merch ataf a holi i ble’r ai disgyblion yr ysgolion cynradd gwledig y mae’r awdurdodau yn bygwth eu cau? Atebaf mai eu bwriad yw creu “goruwchysgolion” anferth sydd yn mynd i orfodi plant i deithio’n bellach i’r ysgol. Fydd hyn yn gwanhau defnydd y Gymraeg yn y cymunedau bychain – arterïau ein traddodiad. Mae athrawon dan fygythiad colli eu swyddi oherwydd gweithredoedd yr awdurdodau i ffafrio cynilion dros pobl. Mae’r ferch wedi ei siomi ac mae hi’n awyddus i arwyddo’r ddeiseb. Llwyddiant!\nÂ’r awyr las dal i befrio yng ngheg Môr Iwerddon, daw cwpwl o’r wers Gymraeg at stondin Cymdeithas yn holi am un o’n hymgyrchoedd sydd ar y gweill, sef datganoli darlledu i Gymru. Mae’r ddwy’n arwyddo deiseb yna’n dweud – yn ddigon ar hap -- faint y byddent yn hoffi dysgu’r Gymraeg yn rhugl. Er mawr syndod i mi, ni ddaw’r dyhead hwn o unrhyw fwriad i fudo i Gymru yn y dyfodol agos. Dwi’n gofyn i Nicola beth mae hi wedi ei fwynhau fwyaf dros y penwythnos, sydd yn bell o ddarfod eto (os yw L Fest 2017 unrhyw arwydd!) Ei hateb: Y sesiwn blas ar y Gymraeg. Wedi ennyd o ddrwgdybiaeth, mae fy nghalon fel petai’n “tyfu” (?) Dwi môr falch nes ’mod i bron â chrio ar y gweiniau gwniedig yn rhythu arna i ar y bwrdd. Mae nhw’n gwenu’n ddiffuant (Nicola a’i chariad, ynte) cyn cerdded i ffwrdd i brynu pei.\nNos Sul, 15fed o Orffennaf 2018\nAm 8yh, heidia pawb i’r brif lwyfan i glywed prif ganeuwraig y nos Sul, Toyah Willcox. Mae ei hegni hi’n catshin ac mae awyrgylch o ewfforia benywaidd nid ffrantig ond ystyriol ym mhobman.\nToc, mae Cindy a’r trefnwyr yn cloi, gan ddweud eu dweud. Mae ganddi “gyfrinach” i’w rannu hefo ni. Mae’r dorf yn tawelu ychydig.\n“Mae Mr. Roberts, perchennog Bodafon Farm Park wedi cytuno i gynnal L Fest 2019 ar ei fferm unwaith eto y flwyddyn nesaf!” *Cue: chwibanu a chlapio byddarol*. Ebe Cindy:\n“Mae o’n dweud y bydd o’n falch iawn o’n croesawu ni yn ein holau – ’Dan ni’n yfad ’tha pysgod – Ei eiriau fo, nid y fi!” Gyda chryn chwerthin a cwpl o wynebau cochion, mae pawb yn cymeradwyo wrth iddi, fel Big Brother à la ‘1984’ George Orwell ddringo o’r llwyfan.\nY noson honno, penderfynais aros yno ar fy mhen fy hun, yn anffodus gan fod bywyd go-iawn gan yr aelodau eraill (gwaith, plant, Gweplyfr ayb.) Noder: Mae hyn yn gwbl anghymwys efo bod yn unig. Dwi wrth fy modd yn treulio’r noson yn gwylio perfformiadau meic agored efo crowd niferus o ferched yr un oed ar batio gwledig y caffi. Dwi wedi noddi fy hun i ganu That Don’t Impress Me Much gan Shania. Ai peth call yw parhau i yfed – yn arafdeg bach chwarae teg i mi – pan mae posibilrwydd gorfod canu cân mor anghydnaws â hynna?\nNid Pwyll sydd piau hi yn ystod gŵyl fel hyn ond Y Fi felly wedi i’r caffi gau am 2yb, dawnsiwn draw yn Ddionysaidd i’r Pabell Ymdrwythiad Celfyddydol (ie, dyna’i theitl), math o ‘ganolfan lles’ tan bump o’r gloch y bore. Wedi gryn gêms, cerddoriaeth a siarad gweiddi, mae’r noson yn dirwyn i ben jyst cyn toriad gwawr, a hithau wedi dechrau pigo glawio am y tro cyntaf ers mis Mai bellach? Dwi’n ffarwelio â’r ffrindiau newydd. Atebant fod yn rhaid i mi ddod yn rhan o’u gyrlgiang nhw gan nad oes ganddynt aelod Cymraeg ynddi eto. Yn sicr, fe arhoswn mewn cysylltiad dros y we.\nDwi’n meidroli wrth gerdded trwy’r gwair meddal tuag at fy mhabell paleisiol ac yn dadwisgo yn y tywyllwch byddarol. Swatiaf yn gynnes yn fy sach i wrando ar y glaw ysgafn, ysgafn. Meddyliaf am yfory. Bore Llun. Mae’n gwawrio arnaf mai yfory fydd y tro cyntaf i mi wir ddeall y term post-festival blues.\nDiweddariad, 23-07-2018, 9:30yh: Waaaaa dwi isho mynd nôôôl! :’(\nDiweddariad, 23-07-2018, 10:00yh: WAAAAA dwi isho mynd nôôôl! :’( ...


RHEOLI EICH CLWB | Chwaraeon Cymru\nMae strwythur clwb cadarn yn dod o’r top, felly gadewch i Atebion Clwb eich dysgu chi sut i roi prosesau rheoli llwyddiannus yn eu lle a chynllunio ymlaen i wneud eich clwb y gorau y gall fod.\nMae rhoi strwythurau a phrosesau clwb cadarn yn eu lle, bod yn atebol a chynllunio ymlaen i gyd yn rhan o redeg clwb chwaraeon. Gair arall am hyn yw llywodraethu – sydd mewn gwirionedd yn golygu’r system ar gyfer rheoli eich clwb neu eich sefydliad.\nEfallai bod hyn i gyd yn ymddangos yn ddyrys i ddechrau, ond bydd yr adran yma’n helpu i’ch arwain chi drwy’r gwaith – un cam ar y tro!\nPwyllgorau a Chyfarfodydd Clwb


Beth yw Gosodwr Deunydd Insiwleiddio Ceudod? (Disgrifiad Swydd) | Am Adeiladu\nSut i fod yn osodwr deunydd inswleiddio ceudod\nMae sawl ffordd o fod yn osodwr deunydd inswleiddio ceudod. Gallwch ddechrau ar eich llwybr gyrfa drwy astudio cwrs coleg, neu brentisiaeth, neu drwy wneud cais yn uniongyrchol i gyflogwr.\nDylech chi ymchwilio i’r opsiynau hyn i fod yn osodwr deunydd inswleiddio ceudod, i weld pa un yw’r un iawn i chi. Er bod gofynion penodol o ran cymwysterau ar gyfer rhai o’r opsiynau hyn, mae gan lawer o gyflogwyr fwy o ddiddordeb mewn pobl sy’n frwdfrydig, sy’n barod i ddysgu ac sy’n gallu dilyn cyfarwyddiadau.\nEfallai y bydd yn rhaid i chi fynd i goleg/darparwr hyfforddiant arbenigol i hyfforddi fel gosodwr deunydd inswleiddio ceudod. Gallech astudio cymhwyster Lefel 2 Triniaethau Inswleiddio ac Adeiladau (Adeiladu), sy'n cynnwys unedau fel inswleiddio atig, atal lleithder ac inswleiddio waliau ceudod, neu gall Tystysgrif Gyntaf BTEC Lefel 2 neu Ddiploma mewn Adeiladu fod yn fanteisiol i chi.\nYn gyffredinol bydd angen y canlynol arnoch:\nHyd at 2 TGAU (neu gymhwyster cyfatebol) ar raddau 3 i 1 (D i G) (cwrs lefel 1)\n2 TGAU neu fwy (neu gymhwyster cyfatebol) ar raddau 9 i 3 (A* i D) (cwrs lefel 2 neu 3).\nGallech gwblhau prentisiaeth i’ch helpu i ddod yn osodwr deunydd inswleiddio ceudod, ym maes inswleiddio adeiladu a thriniaethau adeiladu, neu fel gweithredwr ynysiad thermol.\nOs oes gennych chi eisoes brofiad neu gymwysterau mewn maes adeiladu perthnasol, fel bricwaith, efallai y gallwch wneud cais i gyflogwr yn uniongyrchol am waith fel gosodwr deunydd inswleiddio ceudod. Gallech chi ddechrau fel cynorthwyydd dan hyfforddiant i osodwr deunydd inswleiddio ceudod mwy profiadol a symud ymlaen wrth i’ch galluoedd wella.\nMae profiad gwaith yn hanfodol er mwyn cael gwaith yn y diwydiant adeiladu. Gallech chi gael hyn yn yr ysgol, neu drwy weithio ar benwythnosau ac yn ystod y gwyliau gyda chwmni neu berthynas sy’n gweithio yn y diwydiant adeiladu. Bydd darpar gyflogwyr bob amser yn falch o’ch gweld yn rhestru profiad gwaith ar eich CV.\nDyma rai o’r sgiliau ychwanegol a allai fod o fudd i unrhyw un sy’n ystyried swydd fel gosodwr deunydd inswleiddio ceudod:\nBeth mae gosodwr deunydd inswleiddio ceudod yn ei wneud?\nFel gosodwr deunydd inswleiddio ceudod byddwch yn gyfrifol am helpu i inswleiddio adeiladau er mwyn sicrhau eu bod yn defnyddio ynni’n effeithlon.\nEfallai y bydd swydd gosodwr deunydd inswleiddio ceudod yn cynnwys y dyletswyddau canlynol:\nCynnal arolygon cyn gosod i ganfod y dulliau inswleiddio a’r deunyddiau i’w defnyddio\nYsgrifennu adroddiadau arolygu ar gyfer cwsmeriaid a rheolwyr\nAwgrymu ffyrdd o wella’r defnydd o ynni mewn adeilad\nCyfrifo faint o le sydd i’w lenwi a faint o ddeunydd inswleiddio sydd ei angen\nMarcio pibellau ar gyfer gwifrau, awyru a phibellau mewn waliau yn ogystal â selio agoriadau\nChwistrellu deunydd inswleiddio drwy dyllau drilio mewn trefn benodol\nGwneud yn siŵr bod yr holl frics aer a ffliwiau yn glir\nSicrhau bod y deunyddiau a’r dulliau a ddefnyddir yn bodloni’r rheoliadau adeiladu\nGwisgo cyfarpar diogelu personol a bod yn ymwybodol o weithdrefnau iechyd a diogelwch\nGweithio ar y safle, dan do ac yn yr awyr agored mewn amrywiaeth o adeiladau, gan gynnwys cartrefi, ysgolion, ysbytai ac adeiladau masnachol.\nFaint o gyflog allech chi ei gael fel gosodwr deunydd inswleiddio ceudod?\nMae’r cyflog disgwyliedig i osodwr deunydd inswleiddio ceudod yn amrywio wrth i chi gael mwy o brofiad.\nGall gosodwyr deunydd inswleiddio ceudod dan hyfforddiant ennill £17,000 - £20,000\nGall gosodwyr deunydd inswleiddio ceudod hyfforddedig gyda pheth brofiad ennill £20,000 - £30,000\nGall uwch osodwyr deunydd inswleiddio ceudod ennill hyd at £45,000.*\nEdrychwch ar y swyddi gwag diweddaraf i osodwyr deunydd inswleiddio ceudod:\nFel gosodwr deunydd inswleiddio ceudod, gallech gymryd y cam nesaf yn eich gyrfa fel goruchwyliwr galwedigaethol, amcangyfrifwr neu gontractwr neu is-gontractwr hunangyflogedig.\nY rôl hon Gosodwr deunydd inswleiddio ceudod Mae'n gyfrifol am atal lleithder, inswleiddio atig ac inswleiddio waliau ceudod ...\nMore information - Gosodwr deunydd inswleiddio ceudod


Gwe-rwydo yw’r enw a roddir ar yr arfer o anfon e-byst sy’n honni dod oddi wrth gwmni neu sefydliad go iawn sy’n gweithredu ar y Rhyngrwyd. Ceisia’r e-bost dwyllo’r sawl sy’n ei dderbyn i gyflenwi gwybodaeth gyfrinachol, megis manylion cerdyn credyd neu fanylion banc. Mae’r dolenni sydd yn y neges yn rhai ffug, ac yn aml maent yn ail-gyfeirio’r defnyddiwr at wefan ffug.\nGall llawer o e-byst ffug edrych yn argyhoeddiadol iawn, ac maent yn cynnwys logos cwmnïau a dolenni sy’n ymddangos fel petaent yn mynd â chi ymlaen at wefan y cwmni, er bydd hon hefyd yn ffug.\nYn ddiweddar mae nifer o brifysgolion yn y DU, yn ein cynnwys ni, wedi cael eu targedu gydag e-byst “sgâm gwe-rwydo”. Mae’r rhain ar ffurf e-byst sy’n ymddangos eu bod yn llawn gwybodaeth, a’u bod yn dod o dîm cymorth Prifysgol neu Ddesg Wasanaeth ac maent yn gofyn am wybodaeth ynghylch enw defnyddiwr a chyfrinair.\nMae’r canlynol i gyd yn sgamiau gwe-rwydo cyffredin:\nE-bost sy’n gofyn i chi nodi gwybodaeth bersonol, megis enw defnyddiwr, cyfrinair, manylion cyfrif banc neu rif Yswiriant Gwladol ar ffurflen yn yr e-bost.\nE-bost sy’n honni ei fod oddi wrth sefydliad y mae gennych chi gyfrif gydag ef, ac mae’n dechrau ‘Dear valued customer’ yn lle defnyddio’ch enw.\nMae cynnwys yr e-bost yn frawychus neu’n fygythiol ei natur, megis ‘Atelir eich cyfrif oni nodwch eich enw defnyddiwr a’ch cyfrinair’.\nE-bost sy’n gofyn i chi glicio ar ddolen a nodi gwybodaeth bersonol ar ffurflen ar y wefan y’ch arweinir chi ati trwy’r ddolen honno.\nYstryw arall yw anfon cadarnhad ffug atoch am archeb nad ydych wedi’i gwneud, gan ofyn i chi nodi manylion eich cerdyn credyd os ydych yn dymuno canslo’r archeb.\nYn aml mae cliwiau a allai eich helpu i sylweddoli bod yr e-bost yn un ffug:\nMae cyfeiriad ateb yr e-bost yn wahanol i gyfeiriad yr anfonwr. Peidiwch ag edrych ar yr enw arddangos yn unig – edrychwch ar y cyfeiriad oddi tano neu darged y ddolen e-bost.\nGellir ffugio cyfeiriad e-bost yr anfonwr, felly hyd yn oed os yw’n ymddangos yn ddilys nid yw hynny’n golygu bod yr e-bost yntau’n un dilys. Oherwydd na fydd y sgamwyr yn gallu codi ymatebion sy’n mynd i gyfeiriad dilys, yn lle hynny byddant yn cynnwys cyfeiriad gwahanol yng nghorff yr e-bost a gofyn i chi anfon eich manylion yno.\nMae’n bosibl y bydd y cyfeiriad ateb (a chyfeiriadau eraill) yn defnyddio gwasanaeth gwe-bost sydd ar gael i’r cyhoedd, megis hotmail.com neu gmail.com. Gall unrhyw un ddechrau cyfrifon e-bost o’r fath, ond ni fyddai unrhyw reswm i gwmni cyfreithlon wneud hynny – bydd eisoes wedi talu am ei enw parth a’i gyfleusterau e-bost ei hun.\nGall ymddangos bod cyfeiriad y wefan ffug yn debyg i’r hyn y disgwyliech iddo fod, ond nid yw’r enw parth yn cyfateb i’r un swyddogol a gofrestrir gan y sefydliad. Er enghraifft, prif barth cofrestredig Banc Barclay yw barclays.co.uk, ond gallai e-bost gwe-rwydo arwain at gyfeiriad megis barclays.biginternetbanks.com. Byddai’r sgamwyr wedi cofrestru biginternetbanks.com a’i ffurfweddu i gynnal eu his-barthau a’u gwefannau ffug eu hun.\nYn aml nid yw safon y Saesneg ysgrifenedig yn dda iawn.\nMae’r cyngor ar gyfer osgoi’r sgamiau gwe-rwydo hyn yn syml iawn:\nDilëwch unrhyw e-byst sy’n dangos nodweddion amheus.\nOs oes gennych unrhyw amheuaeth o gwbl mai e-bost go iawn ydoedd, ffoniwch neu cysylltwch fel arall â’r sefydliad i ofyn iddynt a wnaethant anfon yr e-bost hwn atoch. Fodd bynnag, peidiwch â gwneud hyn trwy ymateb i’r e-bost amheus.\nOs cewch e-bost sy’n gofyn i chi roi manylion mewngofnodi peidiwch ag ymateb iddo, ond anfonwch yr e-bost fel atodiad i ITServiceDesk@uwtsd.ac.uk neu ffoniwch y Ddesg Wasanaeth ar est. 5055 (0300 500 5055 yn allanol).\nCofiwch na fydd y Ddesg Wasanaeth TG byth yn anfon e-bost atoch sy’n gofyn am eich enw defnyddiwr na’ch cyfrinair. Yn y cyd-destun hwn, peidiwch ag ymateb i e-byst o’r fath; peidiwch â rhoi’r wybodaeth y gofynnir amdani.\nPeidiwch â datgelu manylion eich cyfrif defnyddiwr na’ch cyfrinair i unrhyw drydydd parti; chi yn unig ddylai wybod eich cyfrinair. Os rhoddwch eich enw defnyddiwr a’ch cyfrinair i rywun gall hynny arwain at eich cyfrif e-bost yn cael ei ddefnyddio i ddosbarthu e-byst sbam (gyda’r risg y bydd holl e-byst y Brifysgol yn cael eu rhwystro) a gall ganiatáu iddynt gael mynediad i’ch data ac i ddata’r Brifysgol rydych yn gyfrifol amdanynt, a’u camddefnyddio.\nMae’r canlynol yn enghreifftiau o negeseuon e-byst gwe-rwydo a anfonwyd i gyfeiriadau prifysgol. Mae’r cliwiau sy’n dangos eu bod yn negeseuon sgâm mewn print trwm.\nSubject: Annwyl Ddefnyddiwr student.uwtsd.ac.uk\nAnnwyl Ddefnyddiwr student.uwtsd.ac.uk\nYn ddiweddar mae’ch cyfrif e-bost wedi’i ddefnyddio i anfon e-byst Sbam niferus o gyfeiriad IP tramor. Oherwydd hynny, mae student.uwtsd.ac.uk wedi cael cyngor i atal eich cyfrif. Fodd bynnag, mae’n bosibl nad chi sy’n hyrwyddo’r Sbam hyn, am ei bod yn bosibl bod rhyw amharu wedi digwydd ar eich cyfrif e-bost. Er mwyn diogelu’ch cyfrif rhag anfon e-byst sbam, dylech gadarnhau mai chi yw perchennog y cyfrif hwn drwy roi’ch enw defnyddiwr gwreiddiol (***********) a’ch CYFRINAIR (*********) fel ymateb i’r neges hon. Ar ôl derbyn yr wybodaeth y gofynnir amdani, bydd tîm cymorth e-byst “student.uwtsd.a.uk” yn blocio’ch cyfrif rhag y Sbam.\nOs na wnewch hyn byddwch yn torri telerau ac amodau student.uwtsd.ac.uk ar gyfer e-byst. Bydd hyn yn gwneud eich cyfrif yn anweithredol.\nDiolch am ddefnyddio student.uwtsd.ac.uk\nUncategorized datblygiad development Gwneud Newid cyngor work experience jobs cysylltu Study Smart cyngor cyfleoedd Featured resources Skills & Employability career Advice mindset Lifestyle opportunities Top Tips Datblygiad Sgiliau Work Opportunities Lles networking Cyngor Ffordd o Fyw Sgiliau a Cyflogadwyedd Your Uni advice skills wellbeing lles Eich Prifysgol Wellbeing graduates Inspiration Make Change Skills Development Awgrymiadau Gorau meddylfryd Sylw volunteering connect Instagram Instagram\n‹ Email Phishing & Spam\t› Don’t miss out on your Student Finance\ncareer Sgiliau a Cyflogadwyedd resources Advice Top Tips Skills Development Make Change cyfleoedd wellbeing Wellbeing networking Datblygiad Sgiliau cyngor Lles Inspiration cyngor Awgrymiadau Gorau advice Lifestyle Instagram Featured development meddylfryd Sylw lles Gwneud Newid datblygiad Eich Prifysgol Cyngor mindset connect Work Opportunities Instagram graduates skills Study Smart Uncategorized Your Uni jobs Skills & Employability Ffordd o Fyw volunteering work experience opportunities cysylltu


Gwybodaeth i Rieni | Blaenau Gwent CBC\nGofal Plant Blynyddoedd Cynnar a Chwarae\nY Cynnig Gofal Plant i Gymru (Gofal Plant 30 awr)\nAr hyn o bryd rydym ar agor ar gyfer ceisiadau i blant sydd â dyddiadau geni hyd at a gan gynnwys 31 Rhagfyr 2018 sy'n byw yn ardaloedd Cyngor Bwrdeistref Sirol Blaenau Gwent neu Gyngor Bwrdeistref Sirol Torfaen.\nBeth ydy’r Cynnig Gofal Plant?\nY Cynnig Gofal Plant ydy 30 awr yr wythnos o addysg gynnar a gofal plant yn rhad ac am ddim i rieni cymwys sy’n gweithio sydd â phlant tair a phedair blwydd oed am hyd at 48 wythnos y flwyddyn. Mae’n cynnwys cyfuniad o’r ddarpariaeth Feithrin Cyfnod Sylfaen (MCS) sydd ar gael i bob plentyn tair a phedair oed, ynghyd â gofal plant a ariennir ychwanegol i deuluoedd cymwys.\nFaint o oriau o ofal plant sydd ar gael imi os yn gymwys?\nY cynnig ydy mwyafswm o 30 awr o addysg a gofal plant ar y cyd. Mae Cyngor Bwrdeistref Sirol Blaenau Gwent eisoes yn darparu pob plentyn gyda 12.5 awr o addysg MCS, sy’n golygu, yn ystod amser tymor, y gall rhieni cymwys gael mynediad i 17.5 awr o ofal plant ychwanegol.\nDoes dim rheidrwydd i rieni wneud defnydd o’u hawl i addysg gynnar fel rhaganghenraid i gael mynediad i elfen gofal plant y cynnig; fodd bynnag, fe fydd eu hawl yn cynnwys yr oriau hyn, p’un ai eu bod yn manteisio arnyn nhw ai peidio.\nOs ydy oriau Meithrin Cyfnod Sylfaen yn cael eu cynnig/derbyn, bydd swm yr oriau o ofal plant yn cael eu lleihau o ganlyniad.\nPryd ga i wneud defnydd o’r Cynnig?\nBydd y cynnig yn dechrau o’r tymor wedi trydydd pen-blwydd y plentyn hyd at y mis Medi’n dilyn eu pedwerydd pen-blwydd.\nGall rhieni fanteisio ar y cynnig gofal plant ar unrhyw adeg yn ystod y cyfnod hwn, cyn belled â’u bod yn gymwys i wneud hynny. Fe ddylai rhieni allu ddefnyddio’r cynnig o ba adeg bynnag o’r tymor hwnnw, yn ôl eu dymuniad, â derbyn bod eu plentyn yn gymwys o ddechrau’r tymor hwnnw, neu’n gynt. Mae hyn yn cynnwys rhieni sy’n symud i’r ardal neu’n derbyn cyflogaeth.\nNoder mai dim ond o’r dyddiad a nodir ar y llythyr o gadarnhad a dderbyniwch gan y tîm Cynnig Gofal Plant y byddwch yn gymwys, unwaith bydd eich cais wedi’i brosesu.\nPwy sy’n gymwys ar gyfer y Cynnig?\nEr mwyn gwneud defnydd o elfen gofal plant y cynnig, mae’n rhaid bod rhieni/gofalwyr yn:\n•Byw ym Mlaenau Gwent\n•Gyflogedig neu’n hunangyflogedig ac yn byw’n barhaol yng Nghymru. Rhaid bod y ddau riant / cwpl sy’n cyd-fyw yn gweithio mewn teulu dau riant, neu yr unig riant mewn teulu unig riant;\n•Ennill yr hyn sy’n cyfateb i leiafswm wythnosol o 16 awr ar yr isafswm cyflog cenedlaethol (ICC) neu’r cyflog byw cenedlaethol (CBC) (oddeutu £112.80 yr wythnos ar y graddfeydd ICC a CBC cyfredol)\nLle bo rhieni wedi gwahanu ond heb fod yn rhannu gwarchodaeth gyfartal am blentyn, y rhiant sydd â’r brif warchodaeth fydd yn gymwys i dderbyn y cynnig (os ydyn nhw’n cyfarfod â meini prawf cymhwyster). Lle bod rhieni’n rhannu gwarchodaeth gyfartal, bydd gofyn enwebu un rhiant fel y prif riant i bwrpas y cynnig.\nBydd gofyn i holl rieni, gwarcheidwaid, llys-rieni a phartneriaid sy’n byw gyda’i gilydd, gyfarfod y meini prawf cymhwyster er mwyn i blentyn sy’n byw o fewn y teulu hwnnw allu manteisio ar y cynnig.\nBeth sy’n digwydd os bydd un ai fi neu fy mhartner yn colli’n Gwaith?\nOs yw amgylchiadau rhiant yn newid, sy’n golygu methu’r meini prawf (h.y . yn rhoi’r gorau i gyflogaeth) bydd cyfnod eithrio dros dro o 8 wythnos yn ystod yn cael ei roi yn ystod y cyfnod hwnnw byddent yn gallu parhau i gael mynediad i’r cynnig.\nEithriadau i gymhwyster:\nMae rhai amgylchiadau lle bydd rhieni yn gallu cael mynediad i’r cynnig pan nad ydynt yn bodloni’r meini prawf :\nOs yw un neu’r ddau riant yn absennol o’r gweithle dros dro ar dâl salwch statudol neu’n cael tâl mamolaeth / tadolaeth statudol.\nLle mae un rhiant yn cael ei gyflogi ac un rhiant yn anabl neu’n analluog ar sail derbyn budd-daliadau penodol neu sydd â chyfrifoldebau gofalu sylweddol yn seiliedig ar fudd-daliadau penodol a dderbynnir am ofalu;\nRhieni hunangyflogedig newydd\nGofalwyr sy’n perthyn, teulu neu ffrindiau sydd wedi cymryd cyfrifoldeb am blentyn neu lysblentyn sydd ddim yn berchen iddynt oherwydd:\nNid oes rhieni gan y plentyn neu mae ganddynt rieni na allant ofalu am y plentyn\nMae’n debygol y byddai’r plentyn yn derbyn gofal gan yr awdurdod lleol oherwydd pryderon ynghylch lles y plentyn\nMae rhai amgylchiadau lle caiff rhieni fanteisio ar y cynnig er nad ydyn nhw’n cyfarfod â meini prawf cymhwyster:\n•Lle bo un neu’r ddau riant i ffwrdd o’u gweithle dros dro ar dâl salwch statudol neu’n derbyn tâl mamolaeth / tadolaeth statudol.\n•Lle bo un rhiant mewn cyflogaeth ac un rhiant yn anabl neu’n analluog ar sail derbyn budd-daliadau penodol neu sydd â chyfrifoldebau gofal sylweddol ar sail derbyn budd-daliadau penodol i ofalu;\n•Rhieni sydd newydd ddod yn hunangyflogedig\n•Gofalwyr sy’n berthnasau, teulu a ffrindiau sy’n ofalwyr ag sydd wedi cymryd cyfrifoldeb am blentyn neu lysblentyn sydd ddim yn perthyn iddyn nhw oherwydd:\nNad oes gan y plentyn rieni neu â rhieni sy’n analluog i ofalu am y plentyn\nMae’n debygol y byddai’r plentyn fel arall yng ngofal yr awdurdod lleol oherwydd pryderon mewn perthynas â lles y plentyn\nA oes modd imi ddefnyddio mwy nag un darparwr gofal plant?\nCewch, medrwch ddefnyddio hyd at DDAU leoliad gofal plant cofrestredig y dydd yn ychwanegol at eu lleoliad MCS ar unrhyw ddiwrnod.\nOes modd imi gronni f’oriau?\nNac oes. Ni fydd system cronni / bancio mewn grym o fis Medi 2017. Bydd cyfanswm ar gael i rieni o 30 awr yr wythnos o ddarpariaeth a gofal plant MCS gyda’r rhieni’n cael dewis faint o’r 30 awr i’w derbyn. Bydd unrhyw oriau na chaiff eu defnyddio mewn wythnos yn cael eu colli.\nSut fydd y cynnig yn gweithio oddi allan i amserau tymor?\nBydd y cynnig gofal plant yn gymwys ar gyfer hyd at 48 wythnos y flwyddyn. Mae Darpariaeth Feithrin Cyfnod Sylfaen ar gael am hyd at 39 wythnos y flwyddyn, felly, bydd rhieni cymwys yn cael gwneud defnydd 30 awr o ofal plant am y 9 wythnos sy’n weddill o’r flwyddyn.\nCaiff rhieni cymwys ddefnyddio’u 9 wythnos o ddarpariaeth gwyliau pryd bynnag maen nhw’n dewis. Fodd bynnag, cyfrifoldeb y rhiant ydy cael hyd i ddarparwr sy’n cynnig y ddarpariaeth sy’n gweddu orau i’w hanghenion nhw.\nCwestiynau cyffredin i rieni yn yr ardaloedd peilot\nI Chwilio Am Ofal Plant Cofrestredig\nFfurlen Hysbysu Newid Mewn Amgylchiadau\nCadarnhad Archubu Gofal Plant\nFfurlen Gais Hawl i Dderbyn Gofal Plant\nHysbysiad Preifatrwydd - Cynnig Gofal Plant\nHysbysiad Preifatrwydd Ar Gyfer Y Ffurflenni Monitro Gwybodaeth Ar Gyfer Gwasanaethau A Ddefnyddir Dan Y Cynnig Gofal Plant


Llywodraethu Corfforaethol | Drupal\n2. Llywodraethu Corfforaethol\n3. Sut mae rhoi llywodraethu corfforaethol ar waith yn eich busnes\nLlywodraethu corfforaethol yw’r system ar gyfer cyfarwyddo a rheoli cwmnïau. Mae’r adran hon yn edrych ar brif feysydd llywodraethu corfforaethol a sut maen nhw’n effeithio ar eich busnes.\nLlywodraethu corfforaethol yw’r system ar gyfer cyfarwyddo a rheoli cwmnïau. Mae’n delio’n bennaf â’r berthynas rhwng gwahanol rannau cwmni - y cyfarwyddwyr, y bwrdd a'r cyfranddalwyr, ac mae'n bodoli i wneud yn siŵr bod cwmnïau'n gweithredu mewn ffordd deg, gyfiawn a phriodol.\nTryloywder ac atebolrwydd yw elfennau pwysicaf llywodraethu corfforaethol da. Mae hyn yn golygu:\nbod y cwmnïau’n darparu gwybodaeth o ansawdd da, ar amser\nbod gan y cwmni broses o lunio penderfyniadau sy’n glir ac yn gredadwy\nbod y cyfranddalwyr yn ystyried y wybodaeth sy’n cael ei darparu’n briodol ac yn gwneud penderfyniadau ystyriol.\nMae gan y Deyrnas Unedig rai o’r safonau llywodraethu corfforaethol gorau yn y byd. Mae Cod Llywodraethu Corfforaethol y Deyrnas Unedig yn nodi arferion da sy’n rhoi sylw i faterion fel cyfansoddiad ac effeithiolrwydd y bwrdd, rôl pwyllgorau’r bwrdd, rheoli risg, cydnabyddiaeth a pherthynas â chyfranddalwyr.\nMae llywodraethu corfforaethol yn ymwneud yn bennaf â chwmnïau mawr, cyhoeddus, ond mae’n gwneud synnwyr i fusnesau bach fod yn ymwybodol o’r egwyddorion a mabwysiadu arferion da o ran y ffordd maen nhw’n cael eu rhedeg.\nEr nad oes gan fusnesau bach fyrddau mawr yn gyffredinol, na grwpiau helaeth o gyfranddalwyr, mae ganddyn nhw fuddsoddwyr neu amryw o bartneriaid busnes sydd â diddordeb sylweddol yn llwyddiant a thwf y cwmni. Mae rhoi dull llywodraethu corfforaethol cadarn ar waith yn dangos bod gan y cwmni ddiwylliant o dryloywder a thegwch a'i fod yn cynnal busnes mewn dull moesegol ac atebol.\n“Nid yw’r un cwmni’n rhy fach i orfod poeni am lywodraethu corfforaethol cadarn.” Jeremy Copp\nMae llywodraethu corfforaethol yn ymwneud yn bennaf â chwmnïau mawr, cyhoeddus, ond mae’n gwneud synnwyr i fusnesau bach fod yn ymwybodol o’r egwyddorion a mabwysiadu arferion da o ran y ffordd maen nhw’n cael eu rhedeg. Dyma ambell air i gall ar gyfer eich busnes.\nGwybodaeth sylfaenol am egwyddorion hanfodol llywodraethu corfforaethol yw’r cam cyntaf. Gwnewch yn siŵr eich bod yn esbonio i’ch holl randdeiliaid pam mae eich busnes bach chi wedi dewis dilyn yr egwyddorion hyn.\nMapiwch strwythur presennol y busnes a dychmygwch sut rydych chi’n bwriadu datblygu\nYn y bôn, siart o’r sefydliad yw hwn, sy’n dangos y strwythur o ran rolau ac adrodd, yn ogystal â diffinio’r cyfrifoldebau a thynnu sylw at y meysydd pwysig yn eich busnes.\nDatblygwch broses neu ddogfen weithdrefn ar gyfer pob gweithgaredd\nMae cael proses sylfaenol a dogfennau gweithdrefn yn arfer dda. Gall hyn fod ar gyfer sut mae ateb y ffôn i gwblhau archebion ac ymateb i ymholiadau cwsmeriaid.\nSefydlwch fwrdd ymgynghorol\nGrŵp gwirfoddol o bobl heb unrhyw hawliau cyfreithiol yw bwrdd ymgynghorol, sy’n mentora ac yn cefnogi’ch busnes. Dewiswch bobl rydych chi’n eu hadnabod ac rydych chi’n ymddiried ynddyn nhw, ac sydd â diddordeb yn eich helpu chi a’ch busnes i lwyddo. Rhowch wahoddiad iddyn nhw i rannu eu profiadau a’u syniadau, gan gynnig taro goleuni ar bethau a bod yn glust wrthrychol i’ch cynlluniau datblygu.\nCyflwynwch god ymddygiad\nMae hwn yn disgrifio'r ymddygiad, y cyfrifoldebau, y camau gweithredu neu'r agweddau sy'n ofynnol gan y bobl hynny yn eich busnes. Gall roi arweiniad ar sut mae gweithredu neu ymateb mewn gwahanol sefyllfaoedd busnes ac mae’n sicrhau bod pawb yn deall y gwerthoedd sy’n sail i’ch busnes.\nPennwch amcanion a datblygwch strategaeth\nMae cael amcanion ysgrifenedig a chynllun ar waith yn rhoi cyfeiriad i fusnes. Mae hefyd yn sicrhau bod pawb sydd ynghlwm â’r busnes yn ymwybodol o’r hyn sy’n ofynnol ac yn gweithio tuag at yr un canlyniadau.\nMapiwch gynllun ar gyfer adroddiadau ariannol cyson\nNid yn unig y mae gwybod pryd, ymhle a sut mae arian yn cael ei wario neu ei ddyrannu’n arfer dda, mae hefyd yn ffordd o ddal pobl yn atebol am eu gweithredoedd ac mae’n ffordd o hyrwyddo tryloywder y busnes.\nParatowch ar gyfer yr annisgwyl\nMae cael cynlluniau ar gyfer delio ag unrhyw beth annisgwyl yn lleihau dryswch a'r amseroedd ymateb os bydd rhywbeth yn digwydd. Mae cyfryngau cymdeithasol a chyfathrebu chwim yn golygu bod pethau'n digwydd yn gyflym, felly byddwch yn barod a gwnewch yn siŵr bod gennych chi gynlluniau wrth gefn ar gyfer digwyddiadau cadarnhaol a negyddol.\nPolisïau agored ar gyfer cyflog a buddion\nMae bod yn agored ac yn glir ynghylch sut mae gweithwyr cyflogedig yn cael eu gwobrwyo yn lleihau problemau posib.\nGwnewch yn siŵr eich bod yn gwybod y diweddaraf am dueddiadau’r diwydiant a chyfraith lywodraethu\nTalwch sylw i’r hyn sy’n digwydd o’ch cwmpas er mwyn aros ar flaen y gad o ran ymddwyn yn deg ac yn foesegol.\nOs ydych chi’n ceisio datblygu’ch busnes yn sylweddol, yn chwilio am gymorth ar gyfer eich cynlluniau buddsoddi neu’n chwilio am ffordd o gynnal busnes mewn ffordd fwy moesegol, tryloyw a theg, dilynwch arferion gorau llywodraethu corfforaethol.\nDefnyddiwch y templed hwn i ystyried pob un o’r meysydd llywodraethu corfforaethol yn eich busnes (MS Word 14kb)\nNesaf: Creu bwrdd effeithiol


Dathlu pencampwyr Olympaidd a Pharalympaidd Cymru yn y Senedd\nDathlu pencampwyr Olympaidd a Pharalympaidd Cymru\nCyhoeddwyd 14/09/2021 | Diweddarwyd Ddiwethaf 14/09/2021 | Amser darllen munudau\nBu dathliad yn y Senedd heno (13 Medi) er mwyn anrhydeddu llwyddiant athletwyr Olympaidd a Pharalympaidd Cymru.\nBu’r pencampwyr Olympaidd Lauren Williams a Calum Jarvis, aelodau o dîm Hoci Team GB Sarah Jones a Leah Wilkinson, enillydd medal Aur Paralympaidd Aled Sion Davies ac enillydd medal Efydd Olivia Breem ynghyd â bron i ddwsin o bencampwyr, athletwyr a hyfforddwyr eraill yn dathlu mewn seremoni yn y Senedd dan arweiniad y cyflwynydd chwaraeon Jason Mohammad.\nCafodd y digwyddiad ei ffrydio yn fyw ar wefan Senedd.tv ac ar lwyfannau cyfryngau cymdeithasol y Senedd, ac mae modd gwylio’r digwyddiad eto ar alw.\nEstynnodd Llywydd y Senedd, Elin Jones AS a'r Prif Weinidog, Mark Drakeford AS eu llongyfarchiadau i'r athletwyr a mynegi eu balchder yn ymdrechion y Cymry yn Tokyo.\nDywedodd Elin Jones AS, Llywydd y Senedd; “Llongyfarchiadau enfawr i’r athletwyr o Gymru rydyn ni wedi bod mor falch o’u gweld yn cystadlu yn Tokyo. Mae blynyddoedd o hyfforddiant, ymroddiad a gwaith caled wedi arwain at gasgliad gwych o fedalau o flaen miliynau o wylwyr byd-eang ac rydw i’n hynod o falch i groesawu rhai ohonynt i'r Senedd i ddathlu eu llwyddiant.\n“Roedd gweld yr athletwyr hyn - pobl o gymunedau ledled Cymru - yn rhoi eu eithaf ac yn dod â chyffro ac undod inni ar ôl 18 mis mor anodd, yn olygfa wych. Maent yn sicr wedi ysbrydoli’r genhedlaeth nesaf i ymuno a’r athletwyr Olympaidd a Paralympaidd heddiw fel rhan o hanes chwaraeon enwog Cymru.”\nDywedodd Mark Drakeford AS, Prif Weinidog Cymru; “Rwy’n falch iawn bod cymaint o athletwyr gwych o Gymru wedi bod yn rhan o dîm ParalympicsGB a Thîm GB, gan gystadlu ar y lefelau uchaf un o’u chwaraeon yn y Gemau Olympaidd a Pharalympaidd eleni.\n“Mae'r rhain yn llwyddiannau syfrdanol i genedl o'n maint ac yn dangos sut rydyn ni'n fel gwlad fach yn gallu cystadlu ymhlith y goreuon, dro ar ôl tro, o ran llwyddiant chwaraeon ar lwyfan ryngwladol.\n“Mae gan lawer o’n hathletwyr lygad eisoes ar Gemau’r Gymanwlad y flwyddyn nesaf yn Birmingham. Byddwn yn gwylio gyda diddordeb mawr, ac yn dymuno pob llwyddiant iddynt yn y cystadlaethau hynny a chystadlaethau'r dyfodol. ”\nDywedodd Fiona Reid, Prif Swyddog Gweithredol Chwaraeon Anabledd Cymru; “Mae wedi bod yn gyfnod hynod o heriol, ond mae ffocws, penderfyniad a gwytnwch pob athletwr Paralympaidd wedi bod yn rhyfeddol. Rydym yn hynod falch o lwyddiannau pob un o'r 22 o athletwyr Cymreig / athletwyr o Gymru sy'n byw yng Nghymru a gynrychiolodd ParalympicsGB yn Tokyo. Mae ffurfio 10% o'r tîm, a dod â 14 medal adref (11% o gyfanswm y cyfrif) yn dangos yr effaith mae athletwyr Cymru yn ei chael ar lwyfan y byd.\n“Roedd hefyd yn wych gwybod, er nad oedd teuluoedd ac anwyliaid allan yn Tokyo gyda'r athletwyr fel y byddent fel arfer, bod darlledu Channel 4 wedi bod yn eithriadol; gwnaethant para-chwaraeon yn hygyrch. Safon aruthrol yr athletwyr sydd gennym yw'r hyn sy'n ysbrydoli ac yn hysbysu pobl am yr hyn sydd ar gael, a beth sy'n bosibl.”\nYchwanegodd Brian Davies, Cyfarwyddwr Chwaraeon Cymru: “Roeddem yn gwybod y byddai’r Gemau yma yn unigryw, ac o’r dechrau fel welsom eiliadau chwaraeon gwirioneddol eiconig. O'r ymddangosiadau Paralympaidd neu Olympaidd cyntaf, i berfformiadau oedd yn creu hanes; dylai pob un o'r athletwyr hyn, a'r timau y tu ôl iddynt fod yn hynod falch o’u llwyddiannau. Yn dilyn blwyddyn neu ddwy anodd, gobeithiwn y bydd eu perfformiadau wedi helpu Cymru i ailgynnau cariad at chwaraeon neu ysbrydoli pobl i roi cynnig ar ffordd newydd o fod yn egnïol.”


Adeg Wych i Aberystwyth a'i Gefeilldrefi! - Aberystwyth Council\nAdeg Wych i Aberystwyth a'i Gefeilldrefi!\nArklow: Ein Gefeilldref Diweddaraf\nMae Aberystwyth newydd gytuno i lofnodi siartr gyfeillgarwch gydag Arklow, fel ein gefeilldref ddiweddaraf yn 2016. Mae hyn yn faen prawf pwysig yn ein perthynas agos dros flynyddoedd lawer, yn enwedig drwy draddodiadau morwrol cadarn y ddwy dref ac ymdrechion eu cymunedau rhwyfo.\nMae Arklow yn dref ar lan y mor yn arfordir dwyrain Iwerddon. Mae hi wedi adeiladu perthynas agos gydag Aberystwyth drwy'r ras gychod Celtic Challenge lle bydd timau o bob tref yn rhwyfo'n gystadleuol o Arklow i Aberystwyth, sef pellter o ryw 90 milltir morwrol. Y ras rwyfo hwyaf go iawn yn y byd yw hi a bu'n sail i gyfeillgarwch a chydweithio rhwng y ddwy dref ers blynyddoedd lawer.\nCysylltwch â Clwb Rhwyfo Aberystwyth ar Facebook i gymryd rhan.\nDyfernir Rhyddid y Fwrdeistref i Monsieur Jean Guezennec\nDyfernir Rhyddid Bwrdeistref Aberystwyth i Monsieur Jean Guezennec o St Brieuc yn mis Mehefin 2016. Mae Monsieur Guezennec wedi rhoi dros 40 mlynedd o wasanaeth i'r gefeilldrefi ers i St Brieuc ddod yn efeilldref gyntaf i Aberystwyth ym 1974. Dyfarnwyd gynt am y cyfryw wasanaeth hir i Herr Fritz Pratschke o Krönberg, un arall o'n gefeilldrefi, yn 2011.\nMae Aberystwyth yn dal Siartr y Fwrdeistref mewn ymddiriedolaeth i'r dref, a roddwyd ym 1277 gan y Brenin Edward I ac a gadarnhawyd wedyn gan deyrnoedd sy'n cynnwys Edward III, Rhisiart II, Harri V, Harri VI, Edward IV, Harri VIII a'r frenhines gyfredol Elisabeth II. Er trosglwyddwyd awdurdod y fwrdeistref i gyngor y sir ym 1974, mae'r statws a'r anrhydedd yn aros yn y cyngor tref. Mae ganddo'r hawl i ddyfarnu Rhyddid Anrhydeddus y Dref er megis anrhydedd eithriadol prin. Ymhlith y dalwyr y mae Prif Weinidogion Prydeinig fel David Lloyd George, Stanley Baldwin a Syr Winston Churchill (llun gyda'r wobr), yn ogystal â Chatrawd y Gwarchodlu Cymreig a nifer fawr o sylfaenwyr enwog Prifysgol Cymru a Llyfrgell Genedlaethol Cymru.


Blog yr Hogyn o Rachub: Y Mesur Iaith a safbwynt gwahanol\nAled GJ ha detto...\nDwi'n cytuno hefo dy ddadansoddiad. Mae yna berig y bydd y Comisinydd Iaith, y "Safonau" Iaith, y Pwyllgor Defnyddwyr a'r Tribiwnlys Iaith gyda'i gilydd yn creu math o fiwrocratiaeth Kafkaesgaidd cymhleth fydd yn gogordroi'n barhaol heb gyflawni fawr o ddim.\nOnd efallai mai nid y Mesur Iaith ei hun sydd yn bwysig ar ddiwedd y dydd, ond y Strategaeth Iaith sydd i'w chyhoeddi wythnos nesaf gan greu 8 ardal o sensitifrwydd ieithyddol arbennig( gan gynnwys Mon/Menai o'r hyn a glywa i). Os yw hyn yn dynodi y bydd pwyslais newydd ar gynnal yr iaith fel iaith fyw gymunedol- dyna be' fyddai achos dathlu go iawn. Nid statws ond iws o'r iaith( yn gymunedol) sy'n cyfrif!\nFydda i hefyd yn edrych i weld cynnwys y Strategaeth - a gobeithio'n wir bod Môn wedi'i chynnwys fel ardal o sensitifrwydd ieithyddol arbennig. Mae Môn yn agos iawn at fy nghalon ond mae clywed cymaint o Saesneg yno pan fydda i yno, a hynny ym mhob rhan ohoni, yn peri gofid ofnadwy i mi.


Cyflwyniad Prosiect Gardd Gegin Mostyn | Business Wales\nCyflwyniad Prosiect Gardd Gegin Mostyn\nSafle: Gardd Gegin Mostyn\nCyfeiriad: Neuadd Mostyn, Treffynnon\nSwyddog Technegol: Debbie Handley\nTeitl y Prosiect: Astudiaeth Achos Datblygu Menter Pigo eich Pwmpenni eich Hun\nMae Gardd Gegin Mostyn yn ardd furiog Fictoraidd ar dir Neuadd Mostyn yn Sir y Fflint. Mae yno berllan fawr a defnyddir y 2.5 erw i dyfu amrywiaeth eang o ffrwythau a llysiau gan gynnwys aeron, riwbob, tomatos, betys coch, ffa, perlysiau a chnydau salad.\nGan ganolbwyntio ar wneud y gorau o bob cyfle i ychwanegu gwerth, mae llawer o’r cynnyrch yn cael ei rewi ar ôl ei gynaeafu ac yn cael ei ddefnyddio i wneud jam a siytni sy’n cael eu gwerth drwy’r flwyddyn mewn siopau fferm lleol a siopau bychain\nFfigwr 1. Awyrlun o’r ardd gaeedig\nMae galw cynyddol am brofiadau yn yr awyr agored, ac mae hynny wedi cynyddu ymhellach dros y cyfnod Covid-19, felly mae datblygu eich menter casglu eich hun yn ffordd wych o fanteisio ar y galw hwn. Gall tyfu pwmpenni ar gyfer Calan Gaeaf fod yn ffrwd incwm da, ond mae angen ei reoli’n ofalus er mwyn sicrhau cynhyrchiant a’r gallu i glirio’r cnwd o fewn cyfnod byr iawn. Un fantais yw bod modd rheoli menter tyfu pwmpenni’n rhwydd ochr yn ochr â gweithgareddau arferol ar y fferm, ac mae’r gofynion o ran llafur yn isel.\nY prif nod yw edrych ar fuddion ariannol sefydlu menter casglu pwmpenni ar raddfa fechan ac i werthuso unrhyw fuddion ychwanegol drwy ymgysylltu gyda’r gymuned leol, megis cynnydd mewn gwerthiant cynhyrchion eraill a chynyddu proffil ar y cyfryngau cymdeithasol.\nBydd y prosiect yn canolbwyntio ar y canlynol:\nDewis yr amrywiaethau gan ystyried y gofynion o ran lliwiau a maint\nCymharu tyfu o had dan do gyda phlannu’n uniongyrchol yn yr awyr agored\nDwysedd plannu mwyaf addas\nDarparu’r cydbwysedd cywir o ran maetholion\nCofnodi unrhyw broblemau iechyd, yn enwedig Pydredd o Waelod y Ffrwyth\nPennu a oes angen dyfrhau\nDarparu gwybodaeth ynglŷn â’r canlynol:\nElw cyffredinol uwchben costau\nMewnbynnau llafur ac amser\nCymharu plannu dan do gyda phlannu uniongyrchol\nYmgysylltiad gyda’r cyhoedd/y gymuned\nIonawr 2021 - Ymchwilio i amrywiaethau addas o bwmpenni. Mesur y tir sydd ar gael i’w blannu a chyfrifo faint o hadau sydd eu hangen.\nChwefror - Ymgynghori ynglŷn â maeth y pridd/profi’r pridd.\nMawrth - Dechrau trin y gwely hadau os mae’r tywydd yn caniatáu.\nEbrill - Trin y gwely hadau. Defnyddio techneg i waredu chwyn o’r gwely hadau cyn hau’r cnwd.\nMai - Defnyddio techneg i waredu chwyn o’r gwely hadau cyn hau’r cnwd. Hau mewn modiwlau o dan wydr. Drilio uniongyrchol a gorchuddio’r cnwd. Gofalu am yr eginblanhigion o dan wydr. Paratoi’r tir yn barod i blannu.\nMehefin - Plannu yn yr awyr agored yn ystod wythnos olaf mis Mai neu wythnos gyntaf Mehefin, gan ddibynnu ar dwf y planhigion ac amodau’r tywydd.\nGorffennaf - Awst Monitro chwyn, clefydau a dyfrhau lle bo angen. Chwynnu pan fo’r chwyn yn ymddangos.\nMedi - Dechrau ymgyrch ar y cyfryngau cymdeithasol i ennyn diddordeb y cyhoedd. Monitro’r cnwd i chwilio am unrhyw lwydni ayb. Ystyried rhoi triniaeth yn unol â chyngor yr ymgynghorydd. Cynllunio mynediad, parcio, arwyddion, toiledau, man gwerthu, trefniadau talu, staffio, offer ac unrhyw system archebu ar gyfer y fenter casglu eich hunain.\nHydref - Dechrau’r fenter casglu eich hunain, ystyried ychwanegu gwerth at y profiad (e.e. cerfio pwmpenni, afalau taffi, cawl pwmpen, te/coffi a chacen, gwerthu jam a siytni). Ystyried a oes angen symud unrhyw bwmpenni i gael eu cadw dan do.\nTachwedd - Cyfrifo pa ganran o’r cnwd sy’n weddill ar ôl Calan Gaeaf. Clirio’r tir ar gyfer y gaeaf a hau tail gwyrdd os mae’n ddigon cynnes. Gwerthu unrhyw gynnyrch sydd dros ben neu ei roi am ddim yn yr ardal leol.\nRhagfyr - Adolygiad terfynol a chostau


Uchelgais Gogledd Cymru | Carreg filltir bwysig - cymeradwyo prosiect cyntaf y Cynllun Twf\nCarreg filltir bwysig - cymeradwyo prosiect cyntaf y Cynllun Twf\nBlwyddyn wedi llofnodi Cynllun Twf Gogledd Cymru mae’r prosiect cyntaf wedi ei gymeradwyo gan Fwrdd Uchelgais Gogledd Cymru.\nMae’r Cynllun Twf yn fuddsoddiad o £1 biliwn yn economi’r rhanbarth dros y 15 mlynedd nesaf, gyda £ 240m yn cael ei ariannu gan Lywodraeth Cymru a Llywodraeth y DU.\nCanolfan Prosesu Signalau Digidol (DSP) Prifysgol Bangor yw’r cynllun cyntaf i dderbyn arian, gan sicrhau £3miliwn i fuddsoddi mewn offer arloesol fydd yn caniatáu i’r ganolfan ddatblygu a chreu 40 o swyddi. Mae’r prosiect yn cael ei gydnabod gan Lywodraeth Cymru a’r DU fel un arwyddocaol yn natblygiad a dyfodol economi Gogledd Cymru a thu hwnt.\n"Rwy’n falch iawn bod achos busnes llawn prosiect cyntaf Cynllun Twf Gogledd Cymru wedi derbyn sêl bendith. Mae canolfan DSP ym Mangor eisoes wedi cyflawni gwaith pwysig a gwerthfawr, a bydd y buddsoddiad sylweddol hwn yn galluogi iddo ddatlbygu ymhellach. Mae’n wych gweld y cam yma ar ben-blwydd llofnodi’r fargen sydd â photensial i drawsnewid economi Gogledd Cymru.”\n“Rwy’n falch iawn o weld y prosiect cyntaf Cynllun Twf Gogledd Cymru yn derbyn y cyllid. Dyma ddechrau ar gynllun trawsnewidiol i Ogledd Cymru, gan ddod â swyddi a buddsoddiad i’n cymunedau, ac rwy’n falch bod Llywodraeth y DU yn helpu i ariannu’r Cynllun hon.\n“O weithio law yn llaw â’n partneriaid a chyfrannu at ffrwd ariannu gwerth miliynau o bunnoedd, byddwn yn sicrhau bod y Cynllun Twf yn datblygu holl botensial Gogledd Cymru.”\nYchwanegodd y Cyng. Dyfrig Siencyn, Cadeirydd Bwrdd Uchelgais Economaidd Gogledd Cymru:\n“Rydyn ni’n edrych ymlaen rwan at weld y Ganolfan DSP yn rhoi Gogledd Cymru ar y map o ran ei waith arloesol yn y sector. Mae hefyd yn bwysig bod ein partneriaid, busnesau a’r cyhoedd ar draws y rhanbarth yn dechrau gweld y gwir gyfleoedd a’r buddion ddaw o gyllid y Cynllun Twf.”\nWrth i'r galw am wasanaethau digidol barhau i dyfu, nod ymchwilwyr ym Mangor yw paratoi systemau cyfredol ar gyfer y dyfodol trwy edrych ar sut mae gwybodaeth yn y byd go iawn yn cael ei brosesu yn y byd rhithiol.\nY Cyng. Mark Pritchard, Arweinydd Cyngor Wrecsam yw Aelod Arweiniol Rhaglen Ddigidol y Bwrdd Uchelgais Economaidd. Dywedodd:\n“Rwy’n falch iawn bod y Ganolfan DSP wedi cyrraedd y garreg filltir arwyddocaol yma. Y Ganolfan ym Mangor yw’r unig safle ymchwil yn y DU sy’n mynd i’r afael â DSP ar gyfer 5G - ac mae eisoes yn gweithio ochr yn ochr â 28 o bartneriaid masnach i gyflawni gwahanol brosiectau.”\nYchwanegodd yr Athro Iwan Davies, Is-ganghellor Prifysgol Bangor:\n“Mae’r Ganolfan DSP yn enghraifft wych o sut mae Prifysgol Bangor yn gweithio gyda diwydiant a sefydliadau academaidd eraill i ddarganfod atebion i broblemau’r byd go iawn drwy waith ymchwil a datblygu sydd o safon byd eang.”\nWedi gweithio gydag enwau mawr mewn diwydiant gan gynnwys Ciena, Orange, Fujitsu a BT, mae'r Ganolfan wedi ffeilio wyth patent ac eisoes wedi sicrhau grantiau ymchwil gwerth cyfanswm o £12m. Gyda’i brofiad sylweddol a chyllid pellach drwy Cynllun Twf Gogledd Cymru, gall Canolfan DSP ehangu ac ymestyn ei allu ymchwil trwy gaffael offer newydd arloesol.\nProsiect Hwb Hydrogen - Ymgysylltu Marchnad Buan\nTechnoleg yn helpu lleihau carbon ym Myd Amaeth


A ydi Aelodau Cynulliad UKIP yn ceisio cael gwared â Neil Hamilton? – Golwg360\n17 Mai 2018 am 12:32 Diweddarwyd am 16:19\nNeil Hamilton, arweinydd grwp UKIP yn y Cynulliad\nMae sïon yn dew ym Mae Caerdydd bod rhai o Aelodau Cynulliad plaid UKIP wedi torri’n rhydd o’r grwp yn y Cynulliad ac yn bwriadu sefydlu eu grwp eu hunain.\nMae golwg360 yn deall y gallaui’r aelodau Caroline Jones, David Rowlands a Michelle Brown fynd eu ffordd eu hunain, gan adael arweinydd y grwp, Neil Hamilton a’r unig Aelod Cynulliad arall, Gareth Bennett, ar ôl.\nYn ôl rheolau’r Cynulliad, mae angen o leiaf dri aelod ar bob grŵp ac felly byddai Neil Hamilton a Gareth Bennett yn methu parhau i fod yn rhan o grŵp swyddogol dan y drefn newydd.\nOnd mae hefyd yn codi cwestiwn ynglyn â pha grŵp fydd yn cynrychioli UKIP yn y Cynulliad.\nDyw hi ddim yn glir eto os bydd Mandy Jones, sy’n Aelod Cynulliad UKIP na chafodd groeso i ymuno â’r grŵp dan arweinyddiaeth Neil Hamilton, yn ymuno â’r garfan newydd. Fe fyddai hynny’n rhoi pedwar aelod iddyn nhw.\n“Cael digon” ar sylwadau Neil Hamilton\nMae’r rhesymau am dorri’n rhydd yn aneglur ar hyn o bryd, ond y si ydi fod rhai wedi “cael digon” ar sylwadau Neil Hamilton wrth drafod polisi urddas a pharch newydd y Cynulliad yn y siambr ddoe (dydd Mercher, Mai 16).\nRoedd Neil Hamilton wedi ymatal yn y bleidlais ar fabwysiadu polisi newydd, gan ddweud ei fod yn mynd yn rhy bell ac awgrymu bod gan unrhyw Aelod Cynulliad yr hawl i ddweud beth bynnag fynnan nhw yn breifat.\nMae’n debyg bod yr Aelodau Cynulliad wedi dweud wrtho mewn cyfarfod neithiwr (nos Fercher) nad oedden nhw am fod yn rhan o’r un grŵp ag ef rhagor.


1 Brenhinoedd 22 BWM - A buant yn aros dair blynedd heb ryfel - Bible Gateway\n1 Brenhinoedd 22\n1 Brenhinoedd 212 Brenhinoedd 1\n1 Brenhinoedd 22 Beibl William Morgan (BWM)\n22 A buant yn aros dair blynedd heb ryfel rhwng Syria ac Israel. 2 Ac yn y drydedd flwyddyn, Jehosaffat brenin Jwda a ddaeth i waered at frenin Israel. 3 A brenin Israel a ddywedodd wrth ei weision, Oni wyddoch mai eiddo ni yw Ramoth‐Gilead, a’n bod ni yn tewi, heb ei dwyn hi o law brenin Syria? 4 Ac efe a ddywedodd wrth Jehosaffat, A ei gyda mi i ryfel i Ramoth‐Gilead? A Jehosaffat a ddywedodd wrth frenin Israel, Yr ydwyf fi fel tithau, fy mhobl i fel dy bobl dithau, fy meirch i fel dy feirch dithau. 5 Jehosaffat hefyd a ddywedodd wrth frenin Israel, Ymgynghora, atolwg, heddiw â gair yr Arglwydd. 6 Yna brenin Israel a gasglodd y proffwydi, ynghylch pedwar cant o wŷr, ac a ddywedodd wrthynt, A af fi yn erbyn Ramoth‐Gilead i ryfel, neu a beidiaf fi? Dywedasant hwythau, Dos i fyny; canys yr Arglwydd a’i dyry hi yn llaw y brenin. 7 A Jehosaffat a ddywedodd, Onid oes yma un proffwyd i’r Arglwydd mwyach, fel yr ymgynghorem ag ef? 8 A brenin Israel a ddywedodd wrth Jehosaffat, Y mae eto un gŵr trwy yr hwn y gallem ymgynghori â’r Arglwydd: eithr cas yw gennyf fi ef; canys ni phroffwyda efe i mi ddaioni, namyn drygioni; Michea mab Jimla yw efe. A dywedodd Jehosaffat, Na ddyweded y brenin felly. 9 Yna brenin Israel a alwodd ar un o’i ystafellyddion, ac a ddywedodd, Prysura yma Michea mab Jimla. 10 A brenin Israel a Jehosaffat brenin Jwda oeddynt yn eistedd bob un ar ei deyrngadair, wedi gwisgo eu brenhinol wisgoedd, mewn llannerch wrth ddrws porth Samaria; a’r holl broffwydi oedd yn proffwydo ger eu bron hwynt. 11 A Sedeceia mab Cenaana a wnaeth iddo gyrn heyrn; ac efe a ddywedodd, Fel hyn y dywedodd yr Arglwydd, A’r rhai hyn y corni di y Syriaid, nes i ti eu difa hwynt. 12 A’r holl broffwydi oedd yn proffwydo fel hyn, gan ddywedyd, Dos i fyny i Ramoth‐Gilead, a llwydda; canys yr Arglwydd a’i dyry hi yn llaw y brenin. 13 A’r gennad a aethai i alw Michea a lefarodd wrtho ef, gan ddywedyd, Wele yn awr eiriau y proffwydi yn unair yn dda i’r brenin: bydded, atolwg, dy air dithau fel gair un ohonynt, a dywed y gorau. 14 A dywedodd Michea, Fel mai byw yr Arglwydd, yr hyn a ddywedo yr Arglwydd wrthyf, hynny a lefaraf fi.\n15 Felly efe a ddaeth at y brenin. A’r brenin a ddywedodd wrtho, Michea, a awn ni i ryfel yn erbyn Ramoth‐Gilead, ai peidio? Dywedodd yntau wrtho, Dos i fyny, a llwydda; canys yr Arglwydd a’i dyry hi yn llaw y brenin. 16 A’r brenin a ddywedodd wrtho, Pa sawl gwaith y’th dynghedaf di, na ddywedych wrthyf ond gwirionedd yn enw yr Arglwydd? 17 Ac efe a ddywedodd, Gwelais holl Israel ar wasgar ar hyd y mynyddoedd, fel defaid ni byddai iddynt fugail. A dywedodd yr Arglwydd, Nid oes feistr arnynt hwy; dychweled pob un i’w dŷ ei hun mewn heddwch. 18 A brenin Israel a ddywedodd wrth Jehosaffat, Oni ddywedais i wrthyt ti, na phroffwydai efe ddaioni i mi, eithr drygioni? 19 Ac efe a ddywedodd, Clyw gan hynny air yr Arglwydd: Gwelais yr Arglwydd yn eistedd ar ei orseddfa, a holl lu’r nefoedd yn sefyll yn ei ymyl, ar ei law ddeau ac ar ei law aswy. 20 A’r Arglwydd a ddywedodd, Pwy a dwylla Ahab, fel yr elo efe i fyny ac y syrthio yn Ramoth‐Gilead? Ac un a ddywedodd fel hyn, ac arall oedd yn dywedyd fel hyn. 21 Ac ysbryd a ddaeth allan, ac a safodd gerbron yr Arglwydd, ac a ddywedodd, Myfi a’i twyllaf ef. A dywedodd yr Arglwydd wrtho, Pa fodd? 22 Dywedodd yntau, Mi a af allan, ac a fyddaf yn ysbryd celwyddog yng ngenau ei holl broffwydi ef. Ac efe a ddywedodd, Twylli a gorchfygi ef: dos ymaith, a gwna felly. 23 Ac yn awr wele, yr Arglwydd a roddodd ysbryd celwyddog yng ngenau dy holl broffwydi hyn; a’r Arglwydd a lefarodd ddrwg amdanat ti. 24 Ond Sedeceia mab Cenaana a nesaodd, ac a drawodd Michea dan ei gern, ac a ddywedodd, Pa ffordd yr aeth ysbryd yr Arglwydd oddi wrthyf fi i ymddiddan â thydi? 25 A Michea a ddywedodd, Wele, ti a gei weled y dwthwn hwnnw, pan elych di o ystafell i ystafell i ymguddio. 26 A brenin Israel a ddywedodd, Cymer Michea, a dwg ef yn ei ôl at Amon tywysog y ddinas, ac at Joas mab y brenin; 27 A dywed, Fel hyn y dywed y brenin; Rhowch hwn yn y carchardy, a bwydwch ef â bara cystudd ac â dwfr blinder, nes i mi ddyfod mewn heddwch. 28 A dywedodd Michea, Os gan ddychwelyd y dychweli di mewn heddwch, ni lefarodd yr Arglwydd ynof fi. Dywedodd hefyd, Gwrandewch hyn yr holl bobl. 29 Felly brenin Israel a Jehosaffat brenin Jwda a aethant i fyny i Ramoth‐Gilead. 30 A brenin Israel a ddywedodd wrth Jehosaffat, Mi a newidiaf fy nillad, ac a af i’r rhyfel; ond gwisg di dy ddillad dy hun. A brenin Israel a newidiodd ei ddillad, ac a aeth i’r rhyfel. 31 A brenin Syria a orchmynasai i dywysogion y cerbydau oedd ganddo, sef deuddeg ar hugain, gan ddywedyd, Nac ymleddwch â bychan nac â mawr, ond â brenin Israel yn unig. 32 A phan welodd tywysogion y cerbydau Jehosaffat, hwy a ddywedasant, Diau brenin Israel yw efe. A hwy a droesant i ymladd yn ei erbyn ef: a Jehosaffat a waeddodd. 33 A phan welodd tywysogion y cerbydau nad brenin Israel oedd efe, hwy a ddychwelasant oddi ar ei ôl ef. 34 A rhyw ŵr a dynnodd mewn bwa ar ei amcan, ac a drawodd frenin Israel rhwng cysylltiadau y llurig; am hynny efe a ddywedodd wrth ei gerbydwr, Tro dy law, a dwg fi allan o’r fyddin; canys fe a’m clwyfwyd i. 35 A’r rhyfel a gryfhaodd y dwthwn hwnnw: a’r brenin a gynhelid i fyny yn ei gerbyd yn erbyn y Syriaid; ac efe a fu farw gyda’r hwyr: a gwaed yr archoll a ffrydiodd i ganol y cerbyd. 36 Ac fe aeth cyhoeddiad trwy y gwersyll ynghylch machludiad yr haul, gan ddywedyd, Eled pob un i’w ddinas, a phob un i’w wlad ei hun.\n37 Felly y bu farw y brenin, ac y daeth efe i Samaria; a hwy a gladdasant y brenin yn Samaria. 38 A golchwyd ei gerbyd ef yn llyn Samaria; a’r cŵn a lyfasant ei waed ef: yr arfau hefyd a olchwyd; yn ôl gair yr Arglwydd, yr hwn a lefarasai efe. 39 A’r rhan arall o hanesion Ahab, a’r hyn oll a wnaeth efe, a’r tŷ ifori a adeiladodd efe, a’r holl ddinasoedd a adeiladodd efe, onid ydynt hwy yn ysgrifenedig yn llyfr cronicl brenhinoedd Israel? 40 Felly Ahab a hunodd gyda’i dadau; ac Ahaseia ei fab a deyrnasodd yn ei le ef.\n41 A Jehosaffat mab Asa a aeth yn frenin ar Jwda yn y bedwaredd flwyddyn i Ahab brenin Israel. 42 Jehosaffat oedd fab pymtheng mlwydd ar hugain pan aeth efe yn frenin: a phum mlynedd ar hugain y teyrnasodd efe yn Jerwsalem. Ac enw ei fam ef oedd Asuba, merch Silhi. 43 Ac efe a rodiodd yn holl ffordd Asa ei dad, ni ŵyrodd efe oddi wrthi hi, gan wneuthur yr hyn oedd uniawn yng ngolwg yr Arglwydd. Er hynny ni thynnwyd ymaith yr uchelfeydd; y bobl oedd eto yn offrymu ac yn arogldarthu yn yr uchelfeydd. 44 A Jehosaffat a heddychodd â brenin Israel. 45 A’r rhan arall o hanes Jehosaffat, a’i rymustra a wnaeth efe, a’r modd y rhyfelodd efe, onid ydynt hwy yn ysgrifenedig yn llyfr cronicl brenhinoedd Jwda? 46 A’r rhan arall o’r sodomiaid a’r a adawyd yn nyddiau Asa ei dad ef, efe a’u dileodd o’r wlad. 47 Yna nid oedd brenin yn Edom: ond rhaglaw oedd yn lle brenin. 48 Jehosaffat a wnaeth longau môr i fyned i Offir am aur: ond nid aethant; canys y llongau a ddrylliodd yn Esion‐Gaber. 49 Yna y dywedodd Ahaseia mab Ahab wrth Jehosaffat, Eled fy ngweision i gyda’th weision di yn y llongau: ond ni fynnai Jehosaffat.\n50 A Jehosaffat a hunodd gyda’i dadau, ac a gladdwyd gyda’i dadau yn ninas Dafydd ei dad; a Jehoram ei fab a deyrnasodd yn ei le ef.\n51 Ahaseia mab Ahab a aeth yn frenin ar Israel yn Samaria, yn y ddwyfed flwyddyn ar bymtheg i Jehosaffat brenin Jwda; ac a deyrnasodd ar Israel ddwy flynedd. 52 Ac efe a wnaeth ddrwg yng ngolwg yr Arglwydd, ac a rodiodd yn ffordd ei dad, ac yn ffordd ei fam, ac yn ffordd Jeroboam mab Nebat, yr hwn a wnaeth i Israel bechu. 53 Canys efe a wasanaethodd Baal, ac a ymgrymodd iddo, ac a ddigiodd Arglwydd Dduw Israel, yn ôl yr hyn oll a wnaethai ei dad.


Darlith Goffa JE Caerwyn a Gwen Williams 2017 - Prifysgol Abertawe\nAr nos Fercher 29 Tachwedd, tro Prifysgol Abertawe oedd cynnal Darlith Goffa JE Caerwyn a Gwen Williams 2017 sy'n cael ei chynnal yn flynyddol er cof am y diweddar Athro John Ellis Caerwyn Williams a’i wraig Gwenifred.\nDr Rhian Andrews oedd yn traddodi'r ddarlith eleni a'r teitl oedd Canu Crefyddol Elidir Sais. Bardd llys a ganai yng Ngwynedd yn ail hanner y ddeuddegfed ganrif oedd Elidir Sais. Goroesodd chwech o’i awdlau i Dduw a bu'r ddarlith yn ystyried beth a ddywedant wrthym am ei ffydd ac am ei wybodaeth grefyddol.\nBrodor o Abertawe yw Dr Rhian Andrews. Wedi graddio ym Mangor a Dulyn bu’n darlithio yn yr Adran Geltaidd ym Mhrifysgol y Frenhines, Belfast, nes ymddeol. Ei maes ymchwil yw gwaith Beirdd y Tywysogion, y beirdd llys a ganai yn ystod y cyfnod 1100-1300. Cyhoeddodd erthyglau ar fydryddiaeth, gramadeg, y cyd-destun hanesyddol, themâu llenyddol ac awduriaeth. Golygodd gerddi gan dri o’r beirdd yn Gwaith Bleddyn Fardd a Beirdd Eraill Ail Hanner y Drydedd Ganrif ar Ddeg (1996), y seithfed gyfrol yng Nghyfres Beirdd y Tywysogion, prosiect cyntaf y Ganolfan Uwchefrydiau Cymreig a Cheltaidd. Golygodd ddetholiad o 33 o gerddi’r gyfres yn ei chyfrol Welsh Court Poems (2007).\nTrefnwyd y ddarlith goffa gan Academi Hywel Teifi dan nawdd Canolfan Uwchefrydiau Celtaidd Prifysgol Cymru.


Eisteddfod Gerddorol Ryngwladol Llangollen Mario Kreft MBE\nArchifau Tag Mario Kreft MBE\nChwilio am sêr canu’r dyfodol\nCyhoeddwyd February 11th, 2019 & ffeiliwyd yn Arbennig , Cerdd, Newyddion.\nMae “soprano ifanc, hynod ddawnus” wedi lansio cystadleuaeth i ddarganfod cantorion ifanc mwyaf talentog yn y byd.\nYn ôl Charlotte Hoather, 24 oed, roedd ennill cystadleuaeth fawreddog Llais Rhyngwladol y Dyfodol Pendine yn Eisteddfod Gerddorol Ryngwladol Llangollen y llynedd wedi agor cyfleoedd newydd iddi ar y llwyfan rhyngwladol.\nDywed y trefnwyr bod ceisiadau i gymryd rhan yn y gystadleuaeth eisoes yn llifo i mewn, gyda gwobr o £5,000 i’r enillydd, ynghyd â siec o £2,000 i’r cystadleuydd yn yr ail safle.\nGalwad Olaf i gystadleuaeth Llais Rhyngwladol y Dyfodol Pendine\nCyhoeddwyd February 15th, 2018 & ffeiliwyd yn Arbennig , Cerdd, Newyddion.\nMae Eisteddfod Gerddorol Ryngwladol Llangollen yn galw ar unawdwyr ifanc talentog i gofrestru cyn y dyddiad cau ar 2il Mawrth er mwyn cystadlu am y teitl mawreddog.\nMae soprano “penigamp” a enillodd un o brif wobrau mewn gŵyl ryngwladol yn annog unawdwyr ifanc o bob rhan o’r byd i gofrestru ar gyfer y gystadleuaeth eleni, er mwyn cael cyfle i lansio eu gyrfaoedd ar y llwyfan rhyngwladol.\nYn ôl Sian Dicker, 27, bu ennill gwobr Llais Rhyngwladol y Dyfodol Pendine yn Eisteddfod Gerddorol Ryngwladol Llangollen yn hwb anferth i’w gobeithion i fod yn gantores opera lwyddiannus.


Polisi gwrth-gaethwasiaeth & ar fasnachu mewn pobl - Cogitamus Polisi gwrth-gaethwasiaeth & ar fasnachu mewn pobl - Cogitamus\nWrth fodloni ein rhwymedigaethau o dan Ddeddf Caethwasiaeth Fodern 2015 Mae Cogitamus Limited yn cynnig y datganiad canlynol fel ein cyfraniad at atal caethwasiaeth fodern.\nGall caethwasiaeth fodern fod ar sawl ffurf, fel caethiwed, llafur gorfodol neu Lafur a masnachu mewn pobl. Mae gan cogitamus Limited ymagwedd dim goddefgarwch tuag at gaethwasiaeth fodern. Rydym wedi ymrwymo i weithredu’n foesegol a chydag uniondeb a thryloywder ym mhob un o’n hymwneud busnes a’n perthynas. Yr ydym hefyd wedi ymrwymo i weithredu a gorfodi systemau a rheolaethau effeithiol i sicrhau nad yw caethwasiaeth fodern a masnachu pobl yn digwydd yn unman yn ein cadwyni busnes neu gyflenwi, yn gyson â’n rhwymedigaethau o dan Ddeddf Caethwasiaeth Fodern 2015.\nMae cogitamus Limited hefyd yn disgwyl yr un safonau uchel gan ei holl gyflenwyr, contractwyr a phartneriaid busnes eraill ac, fel rhan o’i brosesau contractio, mae’n cynnwys gwaharddiadau penodol yn erbyn defnyddio caethwasiaeth fodern, ac yn disgwyl y bydd ei gyflenwyr fydd yn eu tro yn dal eu cyflenwyr eu hunain i’r un safonau. Gall nodi dioddefwyr posibl caethwasiaeth fodern fod yn her oherwydd gall y drosedd ddod i’r amlwg mewn sawl ffordd wahanol. Mae yna sbectrwm o gam-drin ac nid yw bob amser yn glir ar ba bwynt, er enghraifft, arferion gwaith gwael a diffyg ymwybyddiaeth o iechyd a diogelwch wedi dod yn achosion o fasnachu mewn pobl, caethwasiaeth neu Lafur gorfodol mewn amgylchedd gwaith. Yn ogystal, efallai y bydd rhai cyflenwyr yn mynd i drafferth fawr i guddio’r ffaith eu bod yn defnyddio llafur caethweision. Serch hynny, mae Cogitamus Limited yn derbyn bod ganddo gyfrifoldeb drwy ei brosesau diwydrwydd dyladwy i sicrhau nad yw gweithwyr yn cael eu hecsbloetio, eu bod yn ddiogel a bod Deddfau a safonau perthnasol ym maes cyflogaeth, iechyd a diogelwch a hawliau dynol yn cael eu cadw atynt, gan gynnwys rhyddid i symud a chyfathrebu.\nMae’r polisi hwn yn berthnasol i bob unigolyn sy’n gweithio i Cogitamus Limited neu ar ei ran mewn unrhyw rinwedd, gan gynnwys gweithwyr, Cyfarwyddwyr, swyddogion, gweithwyr asiantaeth, gwirfoddolwyr, asiantau, contractwyr, ymgynghorwyr a phartneriaid busnes.\nCyfrifoldeb am y polisi\nY Cyfarwyddwr (Mark Walker) sydd â’r cyfrifoldeb cyffredinol dros sicrhau bod y polisi hwn yn cydymffurfio â rhwymedigaethau cyfreithiol a moesegol Cogitamus Limited.\nFel Prif Weithredwr, Mark Walker sydd â’r cyfrifoldeb o ddydd i ddydd dros weithredu’r polisi hwn, gan fonitro ei ddefnydd a’i effeithiolrwydd ac archwilio systemau a pholisïau a gweithdrefnau rheolaeth fewnol i sicrhau eu bod yn effeithiol wrth atal neu adfer y risg caethwasiaeth fodern. Mae’r Prif Weithredwr hefyd yn gyfrifol am ymchwilio i honiadau o gaethwasiaeth fodern ym musnes neu gadwyni cyflenwi Cogitamus Limited.\nMae rheolwyr llinell yn gyfrifol am sicrhau bod y rhai sy’n adrodd iddynt yn deall ac yn cydymffurfio â’r polisi hwn.\nMae atal, canfod ac adrodd am gaethwasiaeth fodern mewn unrhyw ran o fusnes neu gadwyni cyflenwi Cogitamus Limited, boed yn y DU neu dramor, yn gyfrifoldeb i bawb sy’n gweithio i’r cwmni neu sydd o dan reolaeth y cwmni. Mae’n ofynnol i chi osgoi unrhyw weithgarwch a allai arwain at dorri’r polisi hwn.\nOs ydych yn credu neu’n amau bod y polisi hwn wedi’i dorri neu’n gwrthdaro ag ef neu y gallai ddigwydd, rhaid i chi hysbysu eich rheolwr llinell neu adrodd amdano yn unol â pholisi chwythu’r chwiban y cwmni. Fe’ch anogir i fynegi pryderon am unrhyw fater neu amheuaeth o gaethwasiaeth fodern mewn unrhyw ran o fusnes Cogitamus Limited neu gadwyni cyflenwi cyn gynted ag y bo modd. Os ydych yn ansicr a yw gweithred benodol, trin gweithwyr neu eu hamodau gwaith o fewn unrhyw un o gadwynau cyflenwi Cogitamus Limited yn cyfateb i unrhyw rai o’r gwahanol fathau o gaethwasiaeth fodern, a wnewch chi godi’r mater gyda’ch rheolwr llinell. Gallwch hefyd gysylltu â llinell gymorth caethwasiaeth fodern y Llywodraeth ar 0800 0121 700 i gael rhagor o wybodaeth a chanllawiau ar gaethwasiaeth fodern.\nNod cogitamus Limited yw annog bod yn agored a bydd yn cefnogi unrhyw un sy’n codi pryderon didwyll yn ddidwyll o dan y polisi hwn, hyd yn oed os byddant yn camgymryd. Mae cogitamus Limited wedi ymrwymo i sicrhau nad oes unrhyw un yn dioddef unrhyw driniaeth neu erledigaeth andwyol o ganlyniad i adrodd yn ddidwyll eu hamheuaeth bod caethwasiaeth fodern yn digwydd neu y gall fod yn cael ei gynnal mewn unrhyw ran o’i fusnes neu mewn unrhyw un o’i gadwyni cyflenwi.\nHyfforddiant a chyfathrebu\nBydd hyfforddiant rheolaidd ar y polisi hwn, ac ar y risg y mae’r busnes yn ei wynebu o gaethwasiaeth fodern yn ei gadwyni cyflenwi, yn cael ei ddarparu i staff yn ôl yr angen, er mwyn iddynt wybod sut i adnabod ecsploetiaeth a chaethwasiaeth fodern a sut i adrodd am achosion tybiedig.\nRhaid hysbysu’r holl gyflenwyr, contractwyr a phartneriaid busnes eraill am ymagwedd dim goddefgarwch cogitamus Limited wrth wneud contractau newydd neu adnewyddedig â hwy.\nBydd unrhyw gyflogai sy’n torri’r polisi hwn yn wynebu camau disgyblu, hyd at a chan gynnwys diswyddo diannod am gamymddwyn difrifol.\nGall cogitamus Limited derfynu ei berthynas fasnachol â chyflenwyr, contractwyr a phartneriaid busnes eraill os ydynt yn torri’r polisi hwn a/neu os canfyddir eu bod wedi ymwneud â chaethwasiaeth fodern.\nDarllen ein polisi


Cyhoeddi’r rhestr fer ar gyfer Amgueddfa’r Flwyddyn 2019 | Cronfa Treftadaeth y Loteri Genedlaethol\nCyhoeddi’r rhestr fer ar gyfer Amgueddfa’r Flwyddyn 2019\nMae rhestr fer Amgueddfa’r Flwyddyn y Gronfa Gelf wedi’i ddatgelu. Mae pedwar o’r pum Amgueddfa sydd wedi cyrraedd y rhestr fer wedi’u hariannu gan y Loteri Genedlaethol.\nMae un ar bymtheg o enillwyr blaenorol Amgueddfa'r Flwyddyn (Gwobr y Gronfa Gelf a gwobr Gulbenkin gynt) wedi'u hariannu gan y Loteri Genedlaethol.\nBydd enillydd y wobr o £100,000 eleni yn cael ei gyhoeddi mewn seremoni yn yr Amgueddfa Wyddoniaeth ar 3 Gorffennaf. Gallwch ddilyn digwyddiadau drwy ddilyn yr hashnod #museumoftheyear. Cewch ragor o wybodaeth am Amgueddfa’r Flwyddyn 2019 yma.\nAmgueddfeydd a ariennir gan y Loteri Genedlaethol sydd wedi cyrraedd y rhestr fer\nHMS Caroline yw'r llong bleser ysgafn Prydeinig olaf sy'n weddill o’r Rhyfel Byd Cyntaf ac unig oroeswr y Llynges Frenhinol o Frwydr Jutland. Derbyniodd y prosiect helaeth dros £14miliwn o arian y Loteri Genedlaethol i warchod ac adfer y llong ar ôl iddi gael ei hachub rhag sgrap, a gwblhawyd yn 2018.\nAmgueddfa Pitt Rivers, Rhydychen\nYn gartref i un o'r casgliadau mwyaf arwyddocaol o anthropoleg ac archaeoleg, mae Amgueddfa Pitt Rivers, wedi cymryd dull arloesol o annog ymwelwyr i gwestiynu'r gwrthrychau y maen nhw’n eu gweld yn cael eu harddangos mewn cyfres o raglenni. Derbyniodd eu rhaglen 'No Binaries' sy’n galw am ymatebion queer i gasgliadau'r Amgueddfa i herio rhagfarnau ac i ddathlu amrywiaeth, arian gan Gronfa Dreftadaeth y Loteri Genedlaethol.\nCafodd Amgueddfa Werin Sain Ffagan ei hailwampio gwerth miliynau o bunnoedd y llynedd, a derbyniodd £12.5m o arian y Loteri Genedlaethol – y grant mwyaf a ddyfarnwyd gan y Gronfa yng Nghymru erioed. Erbyn hyn mae gan Sain Ffagan orielau a mannau gweithdy newydd sy'n caniatáu iddi weithio tuag at ei nod o greu hanes 'gyda' yn hytrach nag 'ar gyfer' pobl.\nAr ôl 11 mlynedd o gynllunio ac adeiladu, agorodd V&A Dundee ei drysau ym mis Medi 2018 i ddod yn Amgueddfa dylunio gyntaf y DU y tu allan i Lundain. Diolch yn rhannol i £14.1m gan Gronfa Dreftadaeth y Loteri Genedlaethol, mae'r Amgueddfa wedi croesawu mwy na 500,000 o ymwelwyr ers iddi agor.


Pryder am wasanaeth mabwysiadu a maethu - BBC Cymru Fyw\nPryder am wasanaeth mabwysiadu a maethu\nMae'r corff sydd yn cynrychioli'r nifer fwyaf o weithwyr cymdeithasol wedi ysgrifennu at Lywodraeth Cymru i leisio pryderon am ddyfodol gwasanaethau mabwysiadu a maethu.\nDaw'r pryderon yn dilyn tranc un o'r prif elusennau yn y maes, The British Association of Adoption and Fostering (BAAF), ym mis Gorffennaf.\nDywed Llywodraeth Cymru fod trefniadau newydd yn cael eu datblygu ar hyn o bryd i gryfhau isadeiledd mabwysiadu a maethu yn dilyn diwedd BAAF, ac fe fydd cyhoeddiad yn cael ei wneud am hyn yn yr wythnosau nesaf.\nMae gwasanaethau BAAF wedi eu trosglwyddo i gyrff eraill yn Lloegr a'r Alban. Ond yng Nghymru nid oes sicrwydd ynglŷn â'r hyn sydd yn wynebu cangen Gymreig yr elusen - BAAF Cymru.\nMae'r grŵp yn rhedeg Cofrestr Fabwysiadu Cymru a'r Weithdrefn Adolygu Annibynnol, sydd yn ystyried ceisiadau gan fabwysiadwyr posib sydd wedi cael eu gwrthod. Mae hefyd yn rhedeg llinell gymorth, yn trefnu ymgyrchoedd hyfforddi a marchnata am fabwysiadu a maethu ar hyd a lled Cymru.\nMae wedi bod yn gweithredu yn rhannol ers i'r brif elusen Brydeinig fynd i ddwylo'r gweinyddwyr, a hynny o achos anhawsterau arianol yn ôl BAAF.\nMewn llythyr sydd wedi ei anfon at y Gweinidog Iechyd a Gwasanaethau Cymdeithasol, Mark Drakeford, ac sydd wedi cael ei weld gan BBC Cymru, dywed Cymdeithas Brydeinig y Gweithwyr Cymdeithasol (BASW) fod ei aelodau'n "bryderus iawn y bydd y gwasanaethau hyn yn cael eu colli, ar gost sylweddol i blant sydd angen eu mabwysiadu neu eu meithrin yng Nghymru."\nDywedodd Gaye Sheridan o BASW Cymru fod nifer o aelodau yng Nghymru wedi cysylltu gyda'r corff.\n"Maen nhw'n credu fod BAAF wedi cynnig gwasanaeth gwerthfawr drwy Gymru fel cyfundrefn ymbarel ar gyfer nifer o wasanaethau penodol", meddai.\n"Yn Lloegr mae'r gwasanaethau yn nawr yn ddarniog ac wedi eu cytuno rhwng nifer o gyrff bychain gwirfoddol ac yng Nghymru rydym yn bryderus nad ydi hyn yn digwydd cymaint â hynny ac nid yw cyfanrwydd yr holl wasanaeth yn cael ei ddal at ei gilydd."\nDywedodd Delyth Lloyd Griffiths, darlithwraig mewn gwasanaethau cymdeithasol ac aelod o bwyllgor BASW:\n"Mae pethau i weld wedi digwydd yn sydyn iawn yn Lloegr a'r Alban ond er ein bod wedi clywed gan BAAF Cymru eu bod mewn trafodaethau gyda Llywodraeth Cymru, sawl wythnos yn ddiweddarach dydyn ni'n dal ddim yn gwybod beth sy'n digwydd."\nffynhonnell y llun, BAAF\nMae elusen arall yn y maes, Adoption UK, wedi dweud wrth BBC Cymru ei fod wedi gweld cynnydd mewn galwadau i'w linell gymorth ers diwedd BAAF.\nMae Ann Bell, sydd wedi ei mabwysiadu ac yn mabwysiadu ei hun, yn Reolwraig Datblygu ar ran Adoption UK yng Nghymru. Dywedodd: "Rwy'n credu ei fod yn bwysig iawn ein bod yn darganfod ffordd yng Nghymru i gadw gafael ar yr arbennigedd a chanolbwynt gwybodaeth a rhagoriaeth y mae BAAF Cymru yn ei ddarparu."\n"Yn Adoption UK rydym yn edrych i weld os oes rhannau o'u gwaith y bydde ni'n gallu ei wneud a bod o gymorth gyda fo. Y peth pwysig yw nad ydi teuluoedd sydd yn mabwysiadu yn cael eu gadael ar eu pen eu hun."\nMewn datganiad i BBC Cymru dywedodd gweinyddwyr BAAF, cwmni Smith & Williamson:\n"Rydym yn gweithio gyda'r llywodraethau yn yr Alban, Gogledd Iwerddon a Chymru i sicrhau trosglwyddiad llyfn o'r gwasanaethau hyn i ddiogelu gwasanaethau plant. Ein blaenoriaeth yw sicrhau parhad yn y gwasanaeth a chefnogaeth ar gyfer anghenion plant a'u teuluoedd."\nDywedodd llefarydd ar ran Llywodraeth Cymru: "Rydym yn ymwybodol o'r sefyllfa ynglŷn â BAAF, ac wedi cymryd camau i sicrhau fod BAAF Cymru yn parhau i weithredu ei ystod eang o wasanaethau hyd at ddechrau Medi tra rydym yn gorffen ein cynlluniau i gyflenwi'r gwaith yma mewn ffyrdd newydd. Bydd y trefniadau newydd yn cryfhau isadeiledd mabwysiadu a maethu, gan adeiladu ar ein gwaith o drawsnewid gwasanaethau cymdeithasol yng Nghymru.\n"Rydym yn gweithio'n agos gyda sefydliadau partneriaethol i sicrhau fod gwasanaethau, yn cynnwys y Gofrestr Fabwysiadu Genedlaethol yn parhau i weithio'n effeithiol unwaith y bydd BAAF Cymru yn cau. Rydym yn disgwyl y byddwn yn gwneud cyhoeddiad llawn ar y mater yn yr wythnosau i ddod."


Roedd yr aber agored nawr yn agos iawn a gyda chymorth y ddraig fach llwyddais i’w fflopio fe lawr tuag at ochr y môr. Pa fath o ddiwrnod yw hi gyda ti? Ydy’r môr yn crashio yn erbyn y morglawdd? Ydy hi’n dawel a llyfn fel darn o wydr?\nWel wrth i fi a’r ddraig fach edrych allan tuag at y môr, sylweddolais i bod yr haul yn codi i’r dwyrain heibio’r ynysoedd. Ond roedd y môr yn edrych yn beryglus iawn. Roedd e’n smashio a chrashio o amgylch a roedd y gwylanod yn cylchdroi uwchben y tonnau wrth i’r haul godi. Roedd yna gerrynt cryf allan yn Môr yr Hafren. A roedd y ddraig fach yn edrych felse fe’n pryderi hefyd.\n“Dwi ddim yn siwr bod e’n syniad da i ti fynd nawr,” dywedais i wrtho. “Gellid di gal dy ’sgubo i’r cyferiaid anghywir ac allan i’r mor agored.”\nOnd roeddwn i hefyd yn poeni bod hi bron yn fore a bydd mam ar ddihûn ac yn edrych amdanaf i. Bydd pobl yn cyrraedd y bae yn fuan a ni fyddai’r ddraig wedi’i guddio tro ’ma. Roeddwn i’n gallu gweld bod y ddraig yn paratoi ei hun, ar fin neidio i fewn i’r dwr gwyllt, ond wrth iddo fe ’neud, clywais i swn. Swn sniffian. Ac wedyn swn crio.\nLawr ar bwys y môr, yn eistedd ar garreg mawr, roedd môr-forwyn. Roedd hi’n crio fel bod ei chalon hi’n torri.\n“Yy, esgusoda fi?” dywedais i. “Ydyn ni’n gallu dy helpu di?”\n“’Dyw neb yn gallu fy helpu i,” dywedodd hi. “Dwi mor unig.”\nSychodd ei dagrau ar gefn ei llaw, sniffian a chwythu’i thrwyn ar ddarn o wallt hir gwyrdd.\n“Ti’n fod dynol,” dywedodd hi wrtha i wedyn. “Sut wyt ti’n gallu fy ngweld i? Dwi’n anweledig i bobl feidrol.”\n“Pwy â wyr,” dywedais i. “ond nid dyma yw’r peth mwyaf od sydd wedi digwydd i mi heno. Mae hi siwr o fod i’w wneud a fy ffrind yma.” A phwyntiais at y ddraig fach.\nAeth ei llygaid hi yn fawr iawn, iawn. “Ble ddest ti o hyd i fe?”\n“Yn y bae,” dywedais i. “Dwi wedi dod a fe yma fel bod e’n gallu croesi i’r ynysoedd, ble mae e’n byw. Ond mae’r dwr yn wyllt a dwi’n poeni ni fydd e’n llwyddo cyflawni’r daith yn ddiogel. Mae’n rhy beryglus iddo fe.”\nGwthiodd y fôr-forwyn ei gwallt hir gwyrdd o’i llygaid a chropian yn agosach. Ymestynodd law allan tuag at y ddraig fach a dyma fe’n llyfu ei llaw hi’n hapus.\n“Ceidwadwr yr ynysoedd yw e,” meddai hi. “Mae e’n gwarchod yr ynysoedd, achos nid yw’r ynysoedd yn y byd yma, ond yr arallfyd. Mae’n rhaid bod e wedi mynd ar goll rywsut. Ti’n deall beth mae hwn yn feddwl?” Ysgytwais fy mhen. “Dwi’n unig hefyd, achos rydw i, hefyd, yn dod o’r ynysoedd, ond dwi ddim wedi medru croesi yn ôl i fy myd fy hun. Ond gyda’r ddraig fach, fyddai’n gallu. Rydym ni’n dau yn gallu mynd gyda’n gilydd. A mynd adre.”\n“Wyt ti’n meddwl y fedri di nofio’r holl ffordd?” dywedais i, gan edrych ar y môr yn byrlymu.\n“Nofio?” dywedodd y fôr-forwyn, ac yn sydyn dyma hi’n plymio o’i charreg i fewn i’r dwr gwyllt. Neidiodd o’r dwr fel dolffin, gan wneud triciau a chylchdroi ar yr arwyneb, a sylweddolais ei bod hi, wrth gwrs, yn mynd i fod yn iawn. Ac hefyd, roedd fy nraig fach i yn mynd i fynd adre.\nPlygais i lawr a helpu’r ddraig i fflopio i ochr y môr. Cododd ei ben a chwyrnu dwr halennog o’i drwyn i fewn i fy ngwyneb.\n“Hwyl fawr,” dywedais i, gan deimlo’n drist iawn yn sydyn. “A phob lwc. Efallai un diwrnod fyddai’n gallu dod i’r ynysoedd i ymweld â ti.”\nGwichiodd a sblashio’i gynffon. Dwi’n meddwl roedd hwnna’n meddwl ei fod e’n cytuno.\nGydag un golwg olaf o’i lygaid mawr tywyll diflannodd y ddraig fach i fewn i’r tonnau. Gwelais i fe’n nofio tuag at y fôr-forwyn, a chymerodd hi fe ger ei gefn pigog, a dyma’r ddau yn nofio gyda’i gilydd mewn llinell syth a chryf tuag at yr ynysoedd. Gwyliais i nhw’n mynd mor hir ag oeddwn i’n gallu. Efallai rwyt ti hefyd yn gallu gweld yr ynysoedd heddiw. Neu efallai maen nhw wedi diflannu i fewn i’r niwl. Dydyn nhw ddim yno drwy’r amser, ti’n gweld. Nid o’r byd yma maen nhw. O’r byd arall.\nAc o’r diwedd, doeddwn i ddim yn gallu gweld dim byd o gwbl, felly wnes i droi, a mynd tuag adre. Mae angen i fi esbonio i mam pam mae ei bag siopa hi’n llawn cennau a gwymon, ond dwi’n meddwl bydd hi’n deall. Dwi’n meddwl bydd hi’n browd ohonaf fi.\nDwi ddim yn gwybod beth ddigwyddodd pan gyrhaeddodd y ddraig fach a’r fôr-forwyn Ynysoedd yr Haf. Dwi ddim cweit wedi llwyddo mynd yno i’w gweld nhw eto. Ond efallai un diwrnod fe wnaf – efallai fyddet ti’n gwneud hefyd. Ond tan bryd hynny, bydd angen i ni ddychmygu fel mae hi yno.


Gwneud cais am Brifysgol; Profiad Gwaith Ffisiotherapi. - Physiotherapy Careers - Cardiff University\nGwneud cais am Brifysgol; Profiad Gwaith Ffisiotherapi.\nWrth wneud cais i astudio Ffisiotherapi yn y Brifysgol, mae angen i chi ddangos eich bod yn deall yn union beth yw ffisiotherapi a beth mae ffisiotherapyddion yn ei wneud. Mae prifysgolion yn edrych yn ffafriol ar ymgeiswyr sy’n dangos dealltwriaeth dda o’r maes a chyflwyno tystiolaeth o ymchwilio’r rôl yn eu datganiadau personol. Yn aml, disgwylir i’r ymgeiswyr hynny sy’n cael eu cyfweld i ateb cwestiynau ynglŷn â materion ffisiotherapi cyfredol, yn ogystal ag am ofal iechyd a chymdeithasol. Nid yw profiad gwaith mewn ffisiotherapi yn hollol hanfodol, ond gallai fod o gymorth wrth i chi wneud cais i astudio ffisiotherapi.\nEfallai na fydd amser gan rai adrannau ffisiotherapi o fewn y GIG na chlinigau preifat, i gefnogi myfyrwyr ar brofiad gwaith yn ystod cyfnodau prysur; ni allant bob amser ateb y galw. Mae ymgeiswyr wedi datgan eu bod yn aml yn teimlo’n rhwystredig wrth geisio trefnu profiad gwaith ac yn datgan na gawsant unrhyw lwc. Peidiwch â digalonni- mi fyddai profiad gwaith mewn unrhyw agwedd o ofal iechyd yn ddefnyddiol i chi, cofiwch dyfal donc a dyrr y garreg!\nWrth i diwtoriaid derbyn y Brifysgol fynd ati i adolygu’ch datganiad personol, maent yn edrych am nodweddion unigryw sy’n gwneud ffisiotherapyddion da. Bydd angen i chi drafod eich profiadau bywyd a dangos tystiolaeth, megis eich bod chi yn\nmedru cyfathrebu’n effeithiol a meddu ar sgiliau rhyngbersonol da, gyda’r gallui ddangos empathi, amynedd a sensitifrwydd.\ngallu gweithio’n dda arei ben ei hun, yn gallu hunan gymhelli,yn dangos menter a bod gennych sgiliau trefnu da.\ngweithio’n ddafel rhan o dîm, wedi bod arweinydd o rywfath, a/neu gallu ysgogi eraill.\nwedi dangos neu cymryd cyfrifoldeb am sefyllfa / tasg, gan arddangos sgiliau datrys problemau.\ndeall gofynion gweithio mewn maes gofal iechyd / fel ffisiotherapydd, yn gallu gweithio dan bwysau.\nâ diddordeb mewn anatomeg a ffisioleg a gwella iechyd pobl.\nYn aml, gallwch ddangos tystiolaeth o lawer o’r uchod o brofiadau bywyd rydych chi eisoes wedi cael. Ydych chi erioed wedi gwirfoddoli ar gyfer elusen? Wedi cymryd rhan mewn rhaglen fentor yn y Chweched Dosbarth / Coleg? Wedi gweithio gydag eraill mewn swydd ran-amser? Wedi gofalu am aelod o’r teulu neu ffrind? Wedi bod yn aelod o dîm chwaraeon neu grŵp o ryw fath? Mae yna lawer mwy o enghreifftiau, mae’n siwr eich bod eisoes wedi cael llawer o brofiadau y gallwch chi eu trafod, heb eich bod wedi ystyried eu bod yn berthnasol!\nTabeth, os hoffech chi drefnu rhagor o brofiad, allwch ddechrau trwy gysylltu â’r canlynol :-\nEich adrannau ffisiotherapi mewn ysbytai GIG lleol.\nAdrannau ffisiotherapi mewn unrhyw ysbytai preifat cyfagos (e.e. Spire Healthcare, Nuffield Health, BMI Healthcare ).\nClinigau Ffisiotherapi Preifat (Chwiliwch glinigau preifat yn eich ardal chi trwy ddefnyddio Physio2U Directory).\nFfisiotherapyddion clybiau chwaraeon lleol – drwy e-bostio’r clwb efallai.\nYsgolion ac unedau anghenion arbennig ar gyfer plant ac oedolion anabl.\nGwaith gwirfoddol gydag elusennau yn eich ardal leol fel Parkinson’s UK, MS Society, Age UK, elusennau strôc neu elusennau anaf yr ymennydd.\nPeidiwch â phoeni os na allwch ddod o hyd i brofiad gwaith, nid yw’n hanfodol cyn i chi wneud cais. Cofiwch feddwl am brofiadau bywyd rydych chi eisoes wedi eu cael yn yr ysgol, yn y gweithle ac yn y cartref!\nYdych chi wedi trefnu profiad gwaith ffisiotherapi? Sut oedd y profiad ? Rhowch eich sylwadau isod neu danfon tweet!


Swyddfa bost - Wicipedia\nSwyddfa bost, Pen-y-waun, ger Aberdâr yng Nghwm Cynon, Rhondda Cynon Taf\nAdeilad lle derbynnir eitemau fel llythyrau a pharseli i'w postio yw swyddfa bost neu llythyrdy. Enw'r cwmni yng ngwledydd Prydain sy'n gyfrifol am y swyddfeydd post yw Swyddfa'r Post, lle mae 'Post' yn sefyll am y Post Brenhinol. Gwerthir stampiau yno a chynigir ystod o wasanaethau eraill fel arfer yn ogystal.\nErbyn hyn mae swyddfeydd post yng ngwledydd Prydain yn gwerthu sawl peth arall yn ogystal â stampiau. Gellir talu am sawl gwasanaeth swyddogol, e.e. trwydded deledu, a chael ffurflenni swyddogol o bob math. Mae pensiynwyr yn gallu hel eu pensiynau yno hefyd. Yn aml gwerthir cardiau post, deunydd sgwennu, amlenni a chardiau penblwydd ac ati. Mae nifer o swyddfeydd post llai - yr is-swyddfeydd post - yn siopau hefyd lle gwerthir ystod o nwyddau.\nYn ddiweddar mae dyfodol y swyddfa bost leol dan fygythiad wrth i'r Post Brenhinol gwtogi'n sylweddol ar eu niferoedd. Mae hyn yn bwnc llosg yng Nghymru am mai'r swyddfa bost yw'r unig siop a chanolfan i gymunedau gwledig bychain yn aml erbyn hyn ac mae ei cholli yn cael ei weld fel dirywiad sylweddol ym mywyd pentrefol, yn debyg i gau ysgol leol.\nSwyddfa Bost Gyffredinol\nEginyn erthygl sydd uchod am bost neu stampiau. Gallwch helpu Wicipedia drwy ychwanegu ato.\nWedi dod o "https://cy.wikipedia.org/w/index.php?title=Swyddfa_bost&oldid=11069591"\nAdeiladau ac adeiladwaith\nNewidiwyd y dudalen hon ddiwethaf ar 12 Mehefin 2022, am 19:40.